title: Vitus Bering

text: Bering sai 1730-luvun alussa Venäjän keisarinna Annalta tehtäväksi etsiä meritien Amerikkaan ja ottaa selvää mantereen rannikosta. Matkan alullepanemisen taustalla oli Venäjän halu laajentaa imperiumiaan kohti Amerikkaa. Bering rakennutti Siperiassa laivat "Svjatoi Pjotr" (”Pyhä Pietari”) ja "Svjatoi Pavel" (”Pyhä Paavali”). Vuonna 1740 hän perusti Kamtšatkaan Petropavlovskin asutuksen, josta hän johti seuraavana vuonna tutkimusmatkan Alaskaan. Alukset pääsivät lähtemään matkalle 29. toukokuuta 1741. Paluumatkalla hän löysi Aleutit. Beringistä tuli liian sairas komentamaan laivaansa, ja retkikunta rantautui asumattomalle saarelle (nyk. Beringinsaari) Beringinmeren lounaisrannalla, missä Bering ja 28 hänen miestään kuoli. Myrsky hajotti laivan, josta puuseppä S. Starodubtsev sai rakennettua hengissä selvinneiden kanssa pienemmän aluksen. "Svjatoi Pjotrin" 77 miehestä vain 46 selvisi retkestä.


title: Vitus Bering

text: Suomeen Beringin yhdistää hänen vaimonsa, Anna Christina Bering, jonka isä oli viipurilainen kauppias Mathias Pülse.


title: Vitus Bering

text: Tanskalais–venäläinen tutkimusretkikunta löysi Beringin ja viiden muun merimiehen haudan elokuussa 1991.


title: Bernhard Clairvauxlainen

text: Pyhä Bernhard Clairvauxlainen O. Cist (myös "Bernard", 1090 ehkä Fontaine-les-Dijon – 20. elokuuta 1153 Clairvaux) oli roomalaiskatolinen ranskalainen ja sisterssiläinen munkki, apotti, pyhimys, mystikko ja kirkonopettaja. Häntä kunnioitetaan mehiläisten kasvattajien, kynttilöiden valmistajien, vahan sulattajien, Gibraltarin ja Cambridgen Queens' Collegen suojeluspyhimyksenä. Pyhimyksen tunnuksia ovat esimerkiksi mehiläispesä, mehiläiset, kolme mitraa kirjan päällä, valkoinen koira, kahlehdittu paha henki, sekä kirja. Mies kuvataan usein Neitsyt Mariasta näyn saavana sisterssiläisenä, sisterssiläisenä mehiläispesän kanssa, sisterssiläisenä kahlitun pahan hengen kanssa, sisterssiläisenä mitra luonaan maassa, sisterssiläisenä parveilevien mehiläisten kanssa, sisterssiläisenä valkoisen koiran kanssa ja sisterssiläisenä kirjoittaen ja katsoen Neitsyt Mariaa. Paavi Aleksanteri III kanonisoi miehen 18. tammikuuta 1174, paavi Pius VIII julisti miehen kirkonopettajaksi vuonna 1830 ja paavi Pius XII ylisti häntä nimityksellä "doctor mellifluus" ensyklikassa vuodelta 1953. Katolinen kirkko viettää hänen muistopäiväänsä 20. elokuuta eli päivänä jona hän kuoli 63-vuotiaana.


title: Bernhard Clairvauxlainen

text: Pyhän Bernhardin elämä voidaan jakaa seuraaviin vaiheisiin:


title: Bernhard Clairvauxlainen

text: Pyhä Bernhard syntyi aatelisperheeseen Fontainesissa, lähellä Dijonia, vuonna 1090. Vuonna 1112 hän liittyi sisterssiläissääntökunnan Citeaux'n luostariin yhdessä neljän veljensä ja yli 20 ystävänsä kanssa. Myöhemmin myös hänen muut veljensä ja useat sukulaisensa liittyivät luostarin jäseniksi.


title: Bernhard Clairvauxlainen

text: Pyhä Bernhard perusti Clairvaux'n luostarin, jota hän johti kuolemaansa asti. Luostarissa oli parhaimmillaan yli 700 munkkia ja sillä oli yli 100 aliluostaria. Hän muokkasi ja uudisti voimakkaasti sisterssiläissääntökuntaa ja edesauttoi sääntökuntaa huomattavan lähellä olevan Temppeliherrojen ritarikunnan syntymistä. Hänestä tulikin merkittävä vaikuttaja toisen ristiretken (1147) perustamisessa.


title: Bernhard Clairvauxlainen

text: Vuonna 1145 paaviksi valittu Eugenius III oli pyhän Bernhardin oppilas Clairvaux'n luostarissa, ja näin pyhä Bernhard jatkoi hänen paavillisena neuvonantajanaan. Tämä toi pyhälle Bernhardille huomattavan vaikutusvallan myös Vatikaanissa. Hän toimi myös kuningas Ludvig VII:n neuvonantajana ja auttoi vastapaavi Analectus II:sta käsittelevän skisman loppuunsaattamisessa.


title: Bernhard Clairvauxlainen

text: Pyhä Bernhard kuoli vuonna 1153. Kristityt valtasivat Gibraltarin muslimeilta hänen juhlapäivänään vuonna 1462.


title: Bernhard Clairvauxlainen

text: Pyhän Bernhardin elinaikana hallitsivat seuraavat 10 paavia: autuas Urbanus II, (1088-99) Paschalis II, (1099-1118) Gelasius II, (1118-19) Calixtus II, (1119-24) Honorius II, (1124-30) Innocentius II, (1130-43) Celestinus II, (1143-44) Lucius II, (1144-45) autuas Eugenius III (1145-53) ja Anastasius IV. (1153-54)


title: Bernhard Clairvauxlainen

text: Pyhän Bernhardin kerrotaan laatineen seuraavat teokset:


title: Bernhard Clairvauxlainen

text: Roomalaiskatolisessa messussa pyhää Bernhardia on muistettu hänen juhlapäivänään seuraavanlaisella latinankielisellä kollehtarukouksella:


title: Bernhard Clairvauxlainen

text: ""Orémus."


title: Bernhard Clairvauxlainen

text: "Deus, qui pópulo tuo ætérnæ salútis beátum Bernárdum minístrum tribuísti: præsta, quǽsumus; ut, quem Doctórem vitæ habúimus in terris, intercessórem habére mereámur in coelis.""


title: Ernst Johann von Biron

text: Ernst Johann von Biron (, 23. marraskuuta 1690 – 17. joulukuuta 1772) oli Kuurinmaan saksalaiseen aatelistoon kuulunut Venäjän keisarinna Anna Ivanovnan suosikki. Biron oli lisäksi Kuurinmaan herttua vuosina 1737–1740 ja 1763–1769. Hänellä oli hyvin suuri vaikutusvalta Venäjän hovissa Annan keisarinnakaudella 1730–1740, ja tuota aikaa kutsutaan Venäjän historiassa myös Bironin ajaksi. Biron oli Annan kuoltua vuonna 1740 vähän aikaa Venäjän sijaishallitsijana, kunnes hänet syrjäytettiin.


title: Ernst Johann von Biron

text: Biron oli vuodesta 1718 silloisen Kuurinmaan herttuattaren Annan kamariherra Riiassa. Hänen vaimonsa Benigna oli Annan hovinainen. Bironista tuli pian Annan rakastaja, ja kun Anna nousi Venäjän keisarinnaksi 1730, sai Biron hovista vaikutusvaltaisen ylikamariherran aseman. Annan valta luisui Bironille, joka nimitti korkeimpiin virkoihin muita saksalaisia. Ulkopolitiikkaa johti Andrei Ostermann, sotakollegiota Burkhard Christoph von Münnich ja kauppakollegiota K. L. von Mengden. Vuonna 1737 Biron valittiin Kuurinmaan herttuaksi. Tätä Bironin aikakautta kutsutaan nimellä "bironovštšina" (, Bironin aika).


title: Ernst Johann von Biron

text: Monet Bironin nimittämistä virkamiehistä olivat epäpäteviä ja käyttivät asemaansa henkilökohtaisen varallisuuden kasvattamiseen. Hovin merkittävimmät saksalaiset kuitenkin kilpailivat keskenään katkerasti. Korkeasta asemastaan huolimatta Biron ei yrittänyt puuttua hallituksen asioihin eikä oppia venäjää. Vaikka hallituksen politiikkaa johtivat venäläiset, vastusti venäläinen aateli Bironin valtaa.


title: Ernst Johann von Biron

text: Keisarinna Anna määräsi vuonna 1731, että kenestä tahansa hänen sisarentyttärensä Anna Leopoldovnan lapsesta voisi tulla vallanperijä. Biron yritti vahvistaa asemaansa naittamalla poikansa Anna Leopoldovnalle, mutta keisarinna valitsi puolisoksi Braunschweig–Wolfenbüttelin herttua Anton Ulrichin. Anna Leopoldovna synnytti elokuussa 1740 pariskunnalle pojan. Huonossa kunnossa ollut keisarinna Anna nimitti heti pojan vallanperijäksi ja Bironin mahdolliseksi sijaishallitsijaksi.


title: Ernst Johann von Biron

text: Kun Anna kuoli 28. lokakuuta 1740, seuraajaksi tuli kaksikuukautinen Iivana VI ja Bironista tuli sijaishallitsija. Tämä järjestely ei kuitenkaan käynyt Münnichin johtamalle armeijalle, ja hänen johtamansa kaartin upseerit vangitsivat Bironin 9. marraskuuta. Biron tuomittiin kuolemaan, mutta tuomio muutettiin Siperiaan karkotukseksi. Uudeksi sijaishallitsijaksi valittiin lapsikeisarin äiti Anna Leopoldovna, mutta hän ei kyennyt hoitamaan tehtäviään ja valta luisui takaisin saksalaisten käsiin, joita johti nyt Münnich. Saksalaiset menettivät valtansa, kun Elisabet teki venäläisen aatelin ja ulkovaltojen tukemana vallankaappauksen marraskuussa 1741. "Bironovštšina"-termiä alettiin käyttää vasta tämän jälkeen, kun Elisabet perusteli kaappaustaan mustamaalaamalla edeltäjiensä mainetta.


title: Ernst Johann von Biron

text: Keisari Pietari III kutsui Bironin Siperiasta ja antoi hänelle takaisin Kuurinmaan herttuan arvon.


title: Johan Fredrik Aminoff

text: Johan Fredrik Aminoff (26. tammikuuta 1756 Bromarv – 30. maaliskuuta 1842 Bromarv) oli suomalainen kreivi, sotilas ja valtiomies, joka vaikutti kustavilaisen ajan Ruotsissa ja myöhemmin autonomisessa Suomessa.


title: Johan Fredrik Aminoff

text: J. F. Aminoff kuului Ruotsiin asettuneeseen venäläistaustaiseen ja sotilassukuna tunnettuun Aminoffin aatelissukuun. Hän syntyi Riilahden kartanossa ja hänen vanhempansa olivat ratsumestari Fredrik Aminoff ja Maria Elisabet Rotkirch. Hän itse ei kuitenkaan lähtenyt alkuun sotilasuralle, vaikka olikin palvellut vain seitsemänvuotiaana 1763 vapaaehtoisena Uudenmaan ja Hämeen rakuunarykmentissä. Aminoff opiskeli Turun akatemiassa ja siirtyi vuonna 1770 Tukholmaan kuningas Adolf Fredrikin paašipojaksi. Uudeksi hallitsijaksi seuraavana vuonna tullut Kustaa III suosi Aminoffia. Tämä palveli vuodesta 1772 upseerina leskikungattaren henkirykmentissä ja seuraavasta vuodesta Henkikaartissa, yleten nopeasti sotilasarvossa: 1773 vänrikiksi, 1775 luutnantiksi, 1777 armeijankapteeniksi, 1781 alikapteeniksi, 1782 kapteeniksi ja 1787 everstiluutnantiksi. Vuonna 1788 syttyneessä Aminoff seurasi kuningasta sotanäyttämölle Suomeen. Hän osoitti keväällä 1790 Utin, Brobyn, Liikkalan ja Pirttimäen taistelussa sellaista urheutta, että kuningas ylensi hänet 1790 everstiksi ja nimitti hänet Porin rykmentin komentajaksi. Saadessaan vuonna 1791 Marlow-Trochendorfin lahjoitusmaatilan Pommerista Aminoff merkittiin myös Pommerin aateliin.


title: Johan Fredrik Aminoff

text: Kustaa III:n salamurhan jälkeen hänen suosikkinsa joutuivat uuden Gustaf Adolf Reuterholmin johtaman holhoojahallituksen epäilysten alaisiksi. Vuoden 1793 lopussa Aminoffia, Johan Albrecht Ehrenströmiä, Gustav Mauritz Armfeltia ja Armfeltin rakastajatarta Magdalena Rudenschöldiä syytettiin kuulumisesta "Armfeltin salaliittoon", sillä Aminoff, Ehrenström ja Rudenschöld olivat kirjeenvaihdossaan ulkomaille lähetetyn Armfeltin kanssa pohtinee holhoojahallituksen syrjäyttämistä. Aminoff määrättiin aluksi poistumaan maasta, mutta hänet vangittiinkin Stralsundissa ja vietiin Tukholmaan. Ruotsin korkein oikeus tuomitsi hänet syyskuussa 1794 kuolemaan sekä menettämään kunniansa, aatelisarvonsa ja omaisuutensa. Tuomio kuitenkin lievennettiin elinkautiseksi vankeusrangaistukseksi. Aminoff joutui istumaan vankeudessa Karlstenin linnassa vain kaksi vuotta, sillä uudeksi hallitsijaksi kohonnut Kustaa IV Aadolf armahti hänet marraskuun alussa 1796 ja palautti hänen kansalaisuutensa ja sotilasarvonsa kuukautta myöhemmin. Toukokuussa 1798 Aminoff sai takaisin myös Porin rykmentin komentajuuden ja seuraavan vuoden marraskuussa hänet ylennettiin kenraalimajuriksi.


title: Johan Fredrik Aminoff

text: Suomen sodan sytyttyä vuonna 1808 Aminoff määrättiin ylipäällikkö Wilhelm Mauritz Klingsporin päämajaan esikuntapäälliköksi ja neuvonantajaksi, eikä hän saanut komentaa joukkoja tai ottaa osaa taisteluihin, mikä lienee katkeroittanut häntä. Hänen näkemyksensä Suomen puolustusmahdollisuuksista olivat pessimistiset, mutta hän neuvoi silti maaliskuussa Hämeenlinnassa Klingsporia käymään taisteluun perääntymisen sijaan. Lohtajalla syyskuun lopussa tehdyn väliaikaisen aselevon jälkeen Aminoff lähetettiin kertomaan aselevon ehdoista kuninkaalle, joka korotti hänet tällöin vapaaherraksi. Introdusointi Ruotsin ritarihuoneelle jäi kuitenkin suorittamatta. Myöhemmin hän kuitenkin useiden muiden suomalaisten upseerien tavoin laski aseensa Kainuun antautumissopimuksen mukaisesti, palasi kotiinsa ja jäi pysyvästi asumaan Suomeen, minkä jälkeen hänestä tuli Venäjän keisarin alamainen. Hän johti 1810 Pietariin matkustanutta upseerien valtuuskuntaa, joka sai keisari Aleksanteri I:n suostumaan siihen, että suomalaiset upseerit saivat säilyttää palkkansa ja palkkatilansa, vaikka armeija hajotettiikin. Aminoff pyysi ja sai lopullisesti eron Ruotsin armeijasta saman vuoden kesäkuussa.


title: Johan Fredrik Aminoff

text: Keisari kutsui Aminoffin vuonna 1811 Suomen asiain komitean jäseneksi Pietariin, mutta hän ei tullut enää toimeen komiteaa johtaneen vanhan ystävänsä G. A. Armfeltin kanssa ja pyysi eroa vuonna 1814. Hän kuitenkin säilytti yhä keisarin suosion ja Suomen matkansa aikana vuonna 1819 tämä korotti hänet kreiviksi. Aminoffille tarjottiin 1821 Suomen asiain komitean puheenjohtajuutta, mistä hän kuitenkin kieltäytyi. Sen sijaan hän toimi vuosina 1821–1827 Turun akatemian sijaiskanslerina. Tässä tehtävässä hän osoittautui taantumukselliseksi ja pyrkiessään estämään vapaamielisten aatteiden leviämisen hän sai aikaan muun muassa A. I. Arwidssonin erottamisen vuonna 1822. Aminoff vetäytyi tehtävästään Turun palon jälkeen ja vietti eläkepäivänsä omistamassaan Riilahden kartanossa. Hän omisti lisäksi vuosina 1818–1833 Sällvikin maatilan Pohjassa sekä 1818–1835 Bastön säteritilan Finströmissä Ahvenanmaalla.


title: Johan Fredrik Aminoff

text: Aminoff sai 1811 salaneuvoksen ja 1823 presidentin arvonimen.


title: Johan Fredrik Aminoff

text: Aminoff oli kolmesti naimisissa, ensin 1778–1789 vuorineuvoksen tytär Johanna Barbara Hisingerin, sitten 1791–1794 vapaaherratar Fredrika Ruuthin ja viimein vuodesta 1801 Eva Matilda Bruncronan kanssa. Kaksi ensimmäistä avioliittoa päättyivät eroihin, viimeinen puolison kuolemaan vuonna 1821. Aminoff sai ensimmäisestä avioliitostaan yhden ja viimeisestä yksitoista lasta. Kaksi hänen pojistaan lähti sotilasuralle ja näistä Adolf Aminoff yleni jalkaväenkenraaliksi asti. Kenraaliluutnantti ja kuvernööri Johan Fredrik Gustaf Aminoff oli J. F. Aminoffin pojanpoika. Aminoff-suvun kreivillinen ja vapaaherrallinen haara polveutuvat J. F. Aminoffista.


title: Tikkaat

text: Tikkaat eli tikapuut ovat rakenne, jota käytetään kiipeämiseen. Yleensä tikapuut koostuvat vaakasuuntaisista puolista, jotka ovat kiinni yhdessä tai kahdessa pystytuessa. Pystytukina voivat toimia myös riippuvat köydet tai ketjut. Tikkaat voivat tosin muodostua myös suoraan seinästä ulkonevista puolista, jolloin erillistä pystytukea ei tarvita.


title: Tikkaat

text: Tikkaita on kolmentyyppisiä: seinään tai vastaavaan pintaan kiinteästi asennettuja, ylhäältä riippuvia (esimerkiksi köysitikkaat) sekä irrallisia, liikuteltavia. Viimeksi mainitut voivat olla vapaasti seisovia (yleensä A-mallisia) tai seinää vasten nojaamaan asetettavia.


title: Tikkaat

text: Palotikkaat ovat lähinnä rakennuksen ulkoseinässä olevat kiinteät tikkaat, jotka mahdollistavat hätätilanteessa – kuten tulipalon aikana – poistumisen ylemmistä kerroksista ulkokautta. Ne johtavat yleensä maan pinnalta katolle saakka, joskus ikkunoiden vierestä. Joissakin malleissa tikkaat voidaan säilyttää normaalioloissa kokoon vedettyinä ylhäällä ikkunan luona ja laskea hätätilanteessa täyteen pituuteensa ulottumaan lähelle maan pintaa.


title: Tikkaat

text: Rakennuksen katolle kiinteästi asennettavia tikkaita voidaan käyttää huolto- ja palontorjuntatehtävissä. Tällaiset tikkaat voivat johtaa seinätikkailta katon harjalle tai myös vaakasuoraan pitkin katon harjaa.


title: Tikkaat

text: Köydestä valmistetut tikkaat tunnetaan myös nimillä "jaakopinportaat" ja "köysiportaat".


title: Njassajärvi

text: Njassajärvi eli Malawijärvi on itäisessä Afrikan sijaitsevan Ison hautavajoaman eteläisin järvi, joka luetaan yhdeksi Afrikan suurista järvistä. Se on maailman yhdeksänneksi suurin järvi ja siinä on enemmän kalalajeja kuin missään muussa maailman järvessä. Järven eteläpäässä sijaitseva Malawijärven kansallispuisto kuuluu Unescon maailmanperintökohteisiin.


title: Njassajärvi

text: Järvi tunnetaan myös nimillä "Lake Nyasa", "Lake Nyassa", "Lake Niassa" ja "Lake Malawi". Järven ”löysi” tunnettu skotlantilainen tutkimusmatkailija ja lähetyssaarnaaja David Livingstone, siksi järveä kutsutaankin joskus "Livingstonen järveksi" (Livingstone’s Lake). Livingstonen kerrotaan kysyneen 1860-luvulla paikallisilta ihmisiltä järven nimeä. Vastaukseksi hän sai ”njassa”, joka tarkoittaa järveä. Livingstone merkitsi järven nimeksi Njassajärvi.


title: Njassajärvi

text: Järvi on noin 560 km pitkä ja leveimmältä kohdaltaan 75 km leveä. Järven pinta-ala on 29 600 km². Järven keskisyvyys on 292 metriä ja syvin kohta ylettyy 706 metrin syvyyteen. Njassajärveä ympäröivät Mosambikin, Malawin ja Tansanian valtiot. Suunnilleen kolme neljännestä järvestä kuuluu Malawille, loput Mosambikille.


title: Njassajärvi

text: Järvi laskee eteläpäästään Shirejokeen, joka johtaa Malombejärveen ja edelleen Sambesiin, joka laskee Intian valtamereen.


title: Njassajärvi

text: Järvessä on useita saaria. Niistä asutusta on ainoastaan Likomassa ja Chizumulussa. Asumattomiin saariin kuuluvat muun muassa Mumbo, Thumbi West, Mbenji ja Katale.


title: Njassajärvi

text: Kalaisa Njassajärvi tarjoaa suotuisat mahdollisuudet kalastukseen. Kala on Malawin asukkaille yksi tärkeimmistä ravinnonlähteistä. Koska Malawi on bruttokansantuotteella mitattuna maailman kymmenen köyhimmän maan joukossa, Njassajärven mahdollistama luontomatkailu tuo maalle arvokasta valuuttatuloa. Kalastus tehostui 1960-luvulla brittiläisten siirtomaaisäntien tuotua mukanaan perämoottorit. Niiden avulla kyläläiset pääsivät kalastamaan aiempaa laajemmalla alueella, mutta tulivat myös riippuvaisiksi kalliista polttoaineesta. Nykyisin liikakalastus on ongelma Njassajärvellä ja sitä yritetään rajoittaa, koska kalakannat eivät kestä tehostunutta pyyntiä. Liikakalastuksen seurauksena Malawan asukkaat sairastavat bilhartsiaa eli skistosomiaasia. Hoitamattomana tauti voi johtaa kuolemaan, eikä tavallisilla malawilaisilla useinkaan ole varaa lääkkeisiin. Suomen WWF on yksi suurimmista järven tukijoista.


title: Njassajärvi

text: Järvessä elää noin tuhat kalalajia. Levinnein kalaheimo on kirjoahvenet. Ravinnonsaannin lisäksi Njassajärven värikkäitä kaloja pyydetään myös akvaariokaloiksi.


title: Bornholm

text: Bornholm on Tanskalle kuuluva saari Itämeressä, Ruotsin Skånen ja Puolan Pommerin rannikon välillä sekä saarella sijaitseva samanniminen kunta. Saari on syntynyt lohkoliikunnan tuloksena horstimuodostumaksi. Saaren pinta-ala on 587 neliökilometriä ja suurin pituus 40 kilometriä. Saaren pohjois- ja keskiosat ovat pääosin gneissigraniittia, etelästä löytyy kerrostuneita kivilajeja. Bornholmin pääelinkeinoja ovat maanviljely, sikojen ja lampaiden hoito, kalastus, saviteollisuus ja turismi. Saarella on 39 922 asukasta (2014). Suurin taajama on Rønne. Hallinnollisesti saari muodostaa Bornholmin kunnan (), joka kuuluu Pääkaupunkialueen hallintoalueeseen.


title: Bornholm

text: Rautakaudella saarelle pystytettiin bautakiviä, joita on luetteloitu yli 1 000.


title: Bornholm

text: Historiansa aikana Bornholm on kuulunut Tanskalle, paitsi vuosina 1525–1575, jolloin se oli läänitettynä Lyypekille ja 1658–1660, jolloin Bornholm oli Ruotsin hallussa. Toisen maailmansodan lopussa Neuvostoliitto pommitti saarta sen saksalaisen varuskunnan halutessa antautua länsiliittoutuneille Neuvostoliiton sijaan. Saksan antauduttua miehitti Neuvostoliitto saarta 5. huhtikuuta 1946 saakka. Nykyisin saarella on Naton tutka-asema.


title: Bornholm

text: Bornholmin kunta luotiin 1. tammikuuta 2003 yhdistämällä viidestä entisestä kunnasta (Allinge-Gudhjem, Hasle, Nexø, Rønne ja Aakirkeby) ja silloisesta maakuntahallituksesta. Samalla Bornholm sai amtin () aseman. 1. tammikuuta 2007 Tanskan kuntauudistuksen yhteydessä Bornholmin erityisasema omana amtinaan lakkasi ja se liitettiin Pääkaupunkialueen hallintoalueeseen.


title: Iso Orjajärvi

text: Iso Orjajärvi () on Kanadan Luoteisterritorioiden toiseksi suurin järvi Ison Karhujärven jälkeen ja Pohjois-Amerikan syvin järvi (614 m). Sen pituus on 480 km ja leveys suurimmillaan 109 km. Järven pinta-ala on 27 200 km² ja tilavuus 1 580 km³. Järven laskujoki on Kanadan pisin joki, Beaufortinmereen laskeva Mackenzie. Järven nimi on peräisin pohjoisamerikkalaisesta Slavey-intiaanikansasta.


title: Iso Orjajärvi

text: Englantilainen turkkuri Samuel Hearne tutki Ison Orjajärven aluetta vuonna 1771. 1930-luvulla alueelta löydettiin kultaa, mikä johti territorion pääkaupungin Yellowknifen perustamiseen. Järven rannoilla sijaitsevat nykyisin myös Fort Providencen, Hay Riverin ja Fort Resolutionin pikkukaupungit.


title: Iso Orjajärvi

text: Talviaikana järvi jäätyy kauttaaltaan niin vahvaan jäähän, että se kestää ajoneuvoyhdistelmän painon. Järvi on pohjoiseen Kanadaan, Copperminen kylään johtavan rekkareitin varrella.


title: Boris Godunov

text: Boris Fjodorovitš Godunov (; 1552 – 23. huhtikuuta 1605 Moskova) oli Venäjän tsaari vuosina 1598–1605. Hän oli jo edeltäjänsä Fjodor I:n aikana "de facto" valtakunnan asioiden johtaja. Godunov-suvun alkuperä on tataariväestön parissa, ja siten Boris oli ensimmäinen tsaari, jolla ei ollut sukulaisuussidettä myyttiseen Rurikiin. Tämä aiheutti hänelle jatkuvia sisäpoliittisia vaikeuksia, varsinkin hänen poikiensa periytymiskysymyksessä. Hänen hallitusaikaansa leimasivat monet vaikeat kriisit kuten esimerkiksi Vale-Dimitrin tapaus.


title: Boris Godunov

text: Godunov aloitti valtion palvelemisen jo Iivana Julman hovin alaisuudessa. Vuonna 1571 hän vahvisti asemaansa naimalla tsaarin suosikin Maljuta Skuratovin tyttären Marian. 1580 valitsi Iivana Boriksen sisaren, Irinan, kruununperijä Fjodorin vaimoksi, minkä myötä Boris sai pajarin arvon. Kuolinvuoteellaan Iivana nimitti Boris Godunovin yhdessä Nikita Romanovitšin ja Vasili Šuiskin kanssa tuolloin jo täysi-ikäisen kruununperijän kaitsijaksi - määräys, joka pohjautui pitkälti tämän heikkoihin älynlahjoihin.


title: Boris Godunov

text: Fjodorin hallitsijakausi alkoi kapinan merkeissä. Sen tarkoitus oli nostaa prinssi Dmitri Ivanovitš valtaistuimelle Fjodorin sijaan, mutta lopputuloksena hänet ja hänen perheensä karkotettiin Uglitšiin. Fjodorin kruunauksen yhteydessä myös Boris sai osansa kullasta ja kunniasta, ja Godunovin tärkeimmän kilpailijan Nikita Romanovitšin kuoleman jälkeen ei hänellä ollut merkittäviä kilpailijoita. Käytännössä valta keskittyi Boriksen käsiin kun heikosta Fjodorista ei ollut valtionasioiden hoitajaksi.


title: Boris Godunov

text: Ilman miespuolista jälkeläistä jääneen Fjodorin kuoltua tammikuussa 1598 Boris näki tilaisuutensa tulleen, ja anasti vallan itselleen. Vaikka Boris ei ennenkuulumattomasti ollutkaan rurikilaista sukujuurta, puolsi ortodoksisen kirkon patriarkka Job silti hänen valintaansa, koska uskoi Boriksen olevan oikea vaihtoehto luotsaamaan maan läpi senhetkisestä epävakaasta kaudesta. Boris ei kuitenkaan suostunut ottamaan tsaariutta vastaan ilman maapäivien (Zemski sobor) tukea. Maapäivät kuitenkin valitsi Boriksen hallitsijakseen yksimielisesti ja Godunov kruunattiin syyskuussa 1598 tsaariksi. Tsaarina hän muun muassa perusti Tobolskin kaupungin ja kutsui avukseen asiantuntijoita Länsi-Euroopasta..


title: Boris Godunov

text: Aleksandr Puškin kirjoitti Boris Godunovista kuuluisan näytelmän ja Modest Musorgski tähän perustuen oopperan.


title: Boris Godunov

text: Vaimo noin vuodesta 1570 Maria Grigorjevna Skuratova, murhattiin vuonna 1605. Liitosta syntyi kaksi lasta:


title: Sandro Botticelli

text: Sandro Botticelli (1. maaliskuuta 1445 Firenze – 17. toukokuuta 1510 Firenze), oikealta nimeltään Alessandro di Mariano di Vanni Filipepi, oli italialainen taidemaalari, joka oli varhaisrenessanssin merkittävimpiä taiteilijoita sekä firenzeläisen humanismin huomattavin ja omalaatuisin tulkitsija.


title: Sandro Botticelli

text: Botticellin kuuluisimpia teoksia ovat kaksi suurta mytologia-aiheista maalausta "Kevät" ja "Venuksen syntymä". Botticelli työskenteli suuren osan elämästään Medici-suvun palveluksessa Firenzessä ja osallistui muun muassa Sikstuksen kappelin freskojen maalaukseen. Tunnettujen mytologisten maalausten ohella hän maalasi alttaritauluja, useita madonnakuvia ja uransa loppuvaiheessa synkän dramaattisia uskonnollisia aiheita.


title: Sandro Botticelli

text: Botticelli suosi viileähköä ja vaaleasävyistä väriasteikkoa. Yleisesti ottaen hänet tunnetaan hienostuneen eteerisistä maalauksistaan ja niiden soljuvasta viivankäytöstä. Maalauksissa on usein sirosti kuvattuja vaatteita, jotka ovat koholla kuin tuulen liehuttamina. Botticelli keskittyi ääriviivoihin eikä hahmojen plastisuuteen kuten esimerkiksi Masaccio ja monet muut varhaiset renessanssimestarit. Hahmoissa on siksi joskus anatomisia vääristymiä. Ihmiset ovat esimerkiksi aina pitkiä, kuin venytettyjä.


title: Sandro Botticelli

text: Botticelli oli yksi Giorgio Vasarin "Taiteilijaelämäkerroissa" käsitellyistä taiteilijoista. Vasarin mukaan Botticelli oli levoton ja älykäs lapsi, joka ei viihtynyt koulussa. Hänen isänsä Mariano Filipepi lähetti pojan 14-vuotiaana Botticelli-nimisen kultaseppäystävänsä luo. Kultasepän oppilaana hän kiinnostui maalaustaiteesta, joten isä ohjasi pojan karmeliittaveli Fra Filippo Lippin ateljeehen. Botticelli opiskeli Lippin luona 1465–1467 säilyttäen kuitenkin kultasepältä saamansa nimen Botticelli. Fra Filippon kautta Botticelli tutustui Medicien valtasukuun.


title: Sandro Botticelli

text: Uransa alkuvaiheessa Botticelli maalasi "La fortezzan" eli allegorian rohkeudesta (1470). Se oli viimeinen hyveitä kuvaavassa Firenzen Sala della Mercanziaan tehdystä sarjasta, jonka alkuosan oli maalannut Antonio Pollaiuolo.


title: Sandro Botticelli

text: Botticellin varhaistuotantoon ennen vuotta 1470 sisältyi paljon madonna-aiheita. Näiden varhaisten maalausten, kuten "Gloria-madonna" ja "Madonna della Loggia", sommittelussa on jonkin verran vaikutteita Fra Filippo Lippin ohella Verrocchiolta ja Pollaiuololta. Kultasepän opit ovat saattaneet vaikuttaa hänelle luonteenomaiseen siroon viivan käyttöön ja koristeellisesti taipuviin linjoihin.


title: Sandro Botticelli

text: Botticelli palasi aiheeseen myöhemminkin. Tunnetuimpia myöhäisvaiheen madonnoista ovat "Granaattiomenamadonna" (n. 1487) ja "Magnificat-madonna" (n. 1485), joissa on sekä aistillista että aineetonta suloa, joka on surumielistä.


title: Sandro Botticelli

text: Botticellin tuloksekkain luomiskausi ajoittui vuosille 1478–1490, jolloin hän työskenteli Medici-suvulle. Suurissa mytologisissa maalauksissaan Botticelli yhdisti kristillisiä ja pakanallisia teemoja. Kuuluisan "Kevät"-maalauksen Venus on ilmeinen kristillisen perinteen Madonna-hahmo. Mytologiset aiheet liittyivät renessanssin antiikkia kohtaan tuntemaan kiinnostukseen, ja myös Platon ja uusplatonismi olivat ajankohtaisia Firenzessä. Uusplatonistien johtava hahmo oli tuolloin Marsilio Ficino.


title: Sandro Botticelli

text: Botticelli teki pääasiassa taulumaalauksia, mutta myös joitakin freskoja. Botticellista tuli vähitellen kuuluisa, ja hänet kutsuttiin Roomaan Vatikaaniin työskentelemään. Paavi Sixtus IV tilasi häneltä 1481 freskoja vastavalmistuneeseen Sikstuksen kappeliin. Botticelli maalasi kappeliin kolme freskoa, Mooseksen kiusaukset, Kristuksen kiusaukset ja "Mooses rankaisee kapinoitsijoita", sekä joitakin paavien muotokuvia. Näihin aikoihin hän teki myös suuria alttaritauluja ja ympyränmuotoisia tondomaalauksia, jotka kuvasivat Neitsyt Mariaa ja Jeesus-lasta enkelien ympäröiminä.


title: Sandro Botticelli

text: Paavien ohella Botticelli maalasi muitakin muotokuvia, esimerkiksi Giuliano de Medicistä vuonna 1478 ja Simonetta Vespuccista 1476. Hän on lisäksi sijoittanut muotokuvia uskonnollisiin aiheisiin, kuten Medici-suvun jäseniä "Kuninkaiden kumarrukseen" 1475.


title: Sandro Botticelli

text: Dominikaanimunkki Girolamo Savonarola alkoi vaikuttaa Firenzessä noin vuonna 1490. Hän hyökkäsi humanismia, sen pakanallisia elementtejä ja maallistumista vastaan. Savonarolan johdolla pakanalliseksi katsottua maalaustaidetta ja kirjallisuutta poltettiin roviolla, ja hänen saarnansa todennäköisesti vaikuttivat siihen, että Botticellin taide muuttui samoihin aikoihin.


title: Sandro Botticelli

text: Botticellin myöhäistuotanto koostuu uskonnollisista aiheista, joissa on kiihkeän dramaattisia tai suorastaan tuskallisia eleitä. Myöhäisiä maalauksia ovat esimerkiksi "Pietà" (n. 1495) ja "Kristuksen syntymä" (n. 1500). Savonarolan apokalyptisia hahmoja on nähty Botticellin maalaamassa seimiasetelmassa ("Natività mistica", noin 1500). Voimakkaiden eleiden ja vääristyneiden hahmojen ohella Botticellin myöhäistuotanto oli aiempaa pienikokoisempaa. Myös värit muuttuivat luonnonmukaisista, ja muistuttivat noin sata vuotta aiemmin vaikuttaneen Fra Angelicon teoksia.


title: Sandro Botticelli

text: Myöhäisvaiheen merkittävimpiä teoksia ovat Dante Alighierin "Divina Commedian" tulkinnat vuodelta 1492-1497. Botticellin herkistynyt viivailmaisu ja aineettoman tuntuinen ilmaisu näkyy piirustuksissa puhtaana. Medicit tilasivat kuvitukset vuonna 1480. Botticelli teki satakunta tussipiirrosta, mutta työ jäi kesken. Lisäksi kokoelma hajosi melko pian eri puolille tuntemattomista syistä. Säilyneistä piirustuksista 84 on Berliinin Kupferstichkabinettissa ja kahdeksan Vatikaanin kirjastossa.


title: Sandro Botticelli

text: Botticelli luultavasti luopui maalaamisesta vuoden 1500 jälkeen ja viihtyi Girolamo Savonarolan seuraajien parissa. Vasarin mukaan hän eli vanhuutensa köyhyydessä, koska oli tuhlaileva ja järjestelykyvytön. Toisaalta Savonarolan kannattajana hän ei enää maalannut eikä siis myöskään juuri saanut tuloja taidemaalarin työstä. Botticelli kuoli 65-vuotiaana ja hänet haudattiin 1515 Firenzen Ognissantiin.


title: Sandro Botticelli

text: Omana aikanaan ja etenkin uransa huipulla Botticelli oli suosittu. Hänen eleganttia tyyliään ihailtiin ja jäljiteltiin paljon. Tunnetuin Botticellin oppilaista oli hänen opettajansa poika Filippino Lippi.


title: Sandro Botticelli

text: Botticellin kuoleman jälkeen hänen suosionsa kuitenkin väheni, eikä häntä tunnettu enää yhtä laajalti. Myöhemmin 1800-luvun lopulla herännyt kiinnostus renessanssin taiteeseen toi unohdetun Botticellin uudelleen suosioon. Etenkin prerafaeliitit Englannissa kiinnostuivat hänen taiteestaan. Pian Botticellista tuli yksi tunnetuimmista Firenzen varhaisrenessanssin taiteilijoista.


title: Sandro Botticelli

text: Ensimmäinen monografia Botticellista julkaistiin 1893, ja vuosina 1900-1920 hänestä kirjoitettiin enemmän kirjoja kuin kenestäkään muusta taidemaalarista. Monet Botticellin tärkeimmistä töistä ovat nykyisin Uffizi-galleriassa.


title: Lucio Fulci

text: Lucio Fulci (17. kesäkuuta 1927 – 13. maaliskuuta 1996) oli italialainen elokuvaohjaaja, käsikirjoittaja ja tuottaja. Hän on tunnettu väkivaltaisten kulttielokuvien tekijänä.


title: Lucio Fulci

text: Fulci opiskeli elokuvan tekoa 1950-luvulla Experimental Film Studiosilla. Varsinaisen elokuvauransa hän aloitti toimimalla juoksupoikana, käsikirjoittana, leikkaajana, lavastajana, meikkaajana, näyttelijänä, apulaisohjaajana ja lopulta ohjaajana kymmenissä projekteissa. Näihin elokuviin kuului komediota, musikaaleja, westernejä ja jännityselokuvia, mutta Fulcin todellinen intohimo olivat kauhu- ja gialloelokuvat. Näistä "Una sull'altra" (1969), "Una lucertola con la pelle di donna" (1971) ja "Kauhujen kylä" ("Non si sevizia un paperino", 1972) herättivät jo jonkinlaista huomiota.


title: Lucio Fulci

text: Fulcin kulta-aika oli vuosina 1979-82, jolloin hän ohjasi monia kauhuelokuvan kulttiklassikkoja, kuten "Zombie Flesh Eaters", "City of the Living Dead", "The Beyond", "The House by the Cemetery" ja "Viiltäjä". Monissa hänen elokuvissaan kuvataan yksityiskohtaisesti äärimmäisen väkivaltaisia rikoksia. Elokuvat herättivät yleistä paheksuntaa, mutta myös pienen piirin ihailua. Fulcilla oli myös suuria ongelmia sensuuriviranomaisten kanssa. Tilannetta ei auttanut Fulcin intensiivinen viha katolista kirkkoa kohtaan. Elokuvissaan hän pyrki esittämään katolisen kirkon edustajat aina mahdollisimman epäedullisessa valossa, esimerkiksi kannibaaleina ja lastenmurhaajina.


title: Lucio Fulci

text: 1980-luvun puolivälissä Fulcin maine olikin jo sillä tolalla, että hän ei enää saanut kunnollisia työtarjouksia vaan joutui tekemään elokuvia ankarien aikataulujen, huonojen käsikirjoitusten ja pienten budjettien rasittamana. Vähitellen Fulcin terveyskin alkoi luhistua ja katkerana hän katkaisi lähes kaikki suhteensa elokuva-alaan. Poikkeuksena tästä Fulci alkoi työstää vuonna 1996 yhdessä Dario Argenton kanssa elokuvaa "Wax Mask - Vahanaamio" ("M.D.C. - Maschera di cera", 1997), mutta juuri ennen kuvausten alkamista Fulci löytyi kuolleena kotoaan.


title: Tres

text: Tres on kuubalainen kielisoitin. Tres on jo kauan ollut tärkeä soitin son- ja changui-musiikissa. Myös nykyaikaisessa salsamusiikissa saattaa kuulla tresiä.


title: Son

text: Son on kuubalainen musiikkilaji ja tanssi. Sonin katsotaan kehittyneen changüí-musiikista, joka oli sekoitus espanjalaista canciónia ja afrikkalaista rytmimusiikkia.


title: Son

text: Son syntyi hieman ennen vuotta 1910. Radiossa sonia alettiin soittaa vuonna 1922. Vuonna 1928 julkaistu Rita Montanerin kappale ”El Manisero” sai suuren suosion myös Euroopassa ja Yhdysvalloissa. 1930-luvulla sonista kehittyi uudempi genre, son montuno.


title: Son

text: Suomessa sonia on esittänyt vuosina 1982–2003 toiminut Septeto Son sekä vuodesta 1999 toiminut Kuukumina. Septeto Son -yhtyeen johtaja, tres-kitaristi Tero Toivanen asui aikanaan yhdeksän vuotta Santiago de Cubassa ja toimi siellä valtion muusikkona


title: Canción

text: Canción oli ranskalaisen chansonin espanjalainen muoto. Canciónilla tarkoitettiin renessanssin aikaan Espanjassa kaikenlaista maallista laulumusiikkia, joka oli usein soittimilla säestettyä.


title: Son montuno

text: Son montuno on son-musiikin uudempi muoto. Se syntyi, kun kuubalainen muusikko nimeltään Arsenio Rodriguez lisäsi 1930-luvulla son-musiikkiin vaikutteita guaguanco-musiikista ja lisäsi soniin uusia soittimia, kuten pianon ja congat. Hänen musiikissaan myös trumpeteilla ja tresillä oli entistä tärkeämpi asema.


title: Hula

text: Hula on perinteinen havaijilainen tanssi. Sen ovat kehittäneet saarten alkuperäisasukkaat, ja tanssi on saanut melko vähän vaikutteita saariston uudemmilta tulokkailta.


title: Hula

text: Sana "hula" viittaa liikkeeseen ja eleisiin. Hulan säestys "mele" tarkoittaa runoutta, joka voi olla rukouksia, nimien lausuntaa, rakkauslauluja tai maata ylistäviä lauluja. Hula voidaan luokitella "melen" tyypin mukaan.


title: Hula

text: Perinteisimmän hulatyylin mukaisia lausunnalla säestettyjä tansseja voidaan esittää seisten tai istuen. Seisten esitetyssä tanssissa tanssijat tunnetaan nimellä "ʻolapa" ja säestäjät nimellä "hoʻopaʻa". Käsien eleet tulkitsevat tekstiä ja jalkaliikkeet tekevät toistuvaa sarjaa. Liikkeitä ovat esimerkiksi astuminen sivulta toiselle, astuminen paikallaan, lanteen pyöritys sekä eteen- ja taaksepäin astuminen. Istumatanssissa tanssijat säestävät itseään.


title: Hula

text: Yleisiä lausutussa "melessä" käytettyjä soittimia ovat ʻuliʻuli (kurpitsahelistin), puʻili (bambuhelistin), ʻiliʻili (kastanjetin kaltaiset kivet) ja kalaʻau (kepit). Laulettuja melejä voidaan säestää ukulelella tai kitaralla.


title: Hula

text: Hulan synnystä kerrotaan erilaisia legendoja. Yhden eepoksen mukaan jumalatar Hiʻiaka tanssi hulaa lepyttääkseen sisartaan, tulivuorijumalatar Peleä.


title: Hula

text: Ennen kuin eurooppalaiset tulivat Havaijille ja aina 1900-luvun alkuun asti, hula liittyi läheisesti havaijilaisen uskonnon harjoittamiseen. Erityisen pyhää oli pahu-rummulla säestetty hula. Hulan opettajat ja oppilaat omistautuivat hulan jumalatar Lakalle, jolle myös uhrattiin.


title: Hula

text: Havaijille vuonna 1820 saapuneet protestanttilähetyssaarnaajat pitivät hulaa pakanallisena ja kielsivät sen. Sen seurauksena seuraavilla vuosikymmenillä hulan harjoittaminen väheni ja se pidettiin salassa. Kuningas David Kalakaua (1874–1891) suosi jälleen hovissaan hulan tanssimista. Tanssista luotiin myös uusi muoto, hula kuʻi, jossa käytettiin kurpitsasta tehtyä ipu-rumpua mutta ei pahua.


title: Hula

text: 1900-luvun alussa hulan lausuttuun säestykseen tuli melodisuutta, ja uusi tyyli herätti turistien ja Hollywoodin kiinnostuksen. Lauluihin alettiin tehdä englanninkielisiä sanoja, eleistä tuli vähemmän vihjailevia, ja seksikkäitä lantionliikkeitä alettiin korostaa. Hula menetti samalla uskonnollisen merkityksensä.


title: Hula

text: 1970-luvulla vanhasta hulatyylistä alettiin jälleen kiinnostua. Nykyisin hula jaetaan vanhaan hulaan ("hula kahiko"), jossa säestys on lausuntaa, ja uuteen hulaan ("hula ʻauana"), jossa on laulettu säestys.


title: Hula

text: Hula on Havaijilla hyvin näkyvässä asemassa nykyisinkin. Saarilla järjestetään vuosittain kaksi suurta hulakilpailua, joissa kilpailevat mies- ja naisryhmät, sekaryhmät sekä yksintanssijat.


title: Hula kahiko

text: Hula kahiko on havaijilaisen hula-tanssin perinteinen muoto. "Kahiko" tarkoittaa havaijin kielessä vanhaa. Ei tiedetä, milloin hula kahiko kehittyi. Hula kahikoa tanssittiin sekä uskonnollissa yhteyksissä, että tarinoiden eteenpäin kuljettamiseksi. Siinä tanssijaa säesti lyömäsoitin nimeltään pahu. 1800-luvun lopulla hula kahikosta kehittyi hula auana, tanssin modernimpi tyylisuunta.


title: Kacapi

text: Kacapi on Indonesian sundalaisten musiikkiperinteeseen kuuluva 18-kielinen, sitran kaltainen soitin. Sitä voidaan soittaa sekä yksinään että osana orkesteria. Kacapi-musiikkia kuuntelevat sekä tavallinen kansa että yläluokka. Soittimesta on erilaisia muotoja, myös sähköisiä versioita.


title: Kacapi

text: Kacapia käytetään säestämään kertovaa "pantun"-esitystä, joka on yleensä osa paastorituaalia. Jo ennen 1400-lukua syntyneessä genressä tyypillisesti sokea mieslaulaja esittää mytologisia tarinoita ja muuta aineistoa. "Tembang Sunda" on vuorostaan 1800-luvun lopulla yläluokan viihdemuotona kehittynyttä laulurunoutta, jossa kacapi, pienempi sitra "rincik" ja bambuhuilu "suling" säestävät yhtä tai useampaa laulajaa. Kaupungeissa tembang Sundasta syntyi myöhemmin 1970-luvulla instrumentaalinen "kacapi-suling"-musiikki.


title: Suling

text: Suling on Indonesiassa ja muualla Kaakkois-Aasiassa tunnettu, bambusta valmistettu puhallinsoitin. Sulingissa on neljä, viisi tai kuusi sormireikää käyttötarkoituksesta riippuen. Sitä käytetään esimerkiksi erilaisissa "gamelan"-orkestereissa.


title: Suling

text: Sundalaisten musiikissa sulingin ääni yhdistetään vahvasti maaseutuun. Sitä käytetään esimerkiksi yhdessä "kacapi"- ja "rincik"-sitrojen kanssa säestämään 1800-luvulla yläluokan piirissä syntynyttä "tembang Sunda" -laulurunoutta ja siitä 1970-luvulla kaupungeissa kehittynyttä "kacapi-suling"-instrumentaalimusiikkia. Tembang Sundassa käytetty suling on kuusireikäinen ("suling panjang").


title: Kacapi-suling

text: Kacapi-suling on yksi Indonesian sundalaisten musiikin tyylilajeista. Se kehittyi 1970-luvulla aiemman, 1800-luvulla syntyneen "tembang Sunda" -musiikkiperinteen instrumentaaliversiona. Toisin kuin tembang Sunda, se on urbaania musiikkia ja levinnyt äänitallenteiden välityksellä.


title: Kacapi-suling

text: Kacapi-sulingissa käytetään samoja soittimia kuin tembang Sundassa: "kacapi"- ja "rincik"-sitroja sekä "suling"-huilua. Kacapi-suling-kappaleilla on määrätty, syklinen rakenne, joka muistuttaa "gamelan degung" -kappaleita. Kacapin soittaja määrittää kappaleen rakenteen, kun taas rincik esittää rakenteesta variaatioita kacapia tiiviimmällä tahdilla ja suling-huilu improvisoi sen puitteissa.


title: Luk thung

text: Luk thung (), joka kääntyy suomeksi kirjaimellisesti "peltojen lapsi", on alun perin thaimaalaista maalaismusiikkia, sittemmin perinteisesti esitettyä pop-musiikkia. Länsimaissa vastaavaa kutsuttaisiin country-musiikiksi. Kappaleissa on yleensä hidas tempo ja laulussa käytetään paljon vibratoa. Yhden teeman toisto ja sen variaatiot ovat musiikkityylille ominaisia piirteitä. Yleiset aiheet kuvailevat maaseudun elämää, ihmissuhteiden ailahtelevaisuutta ja kohtalon kovuutta.


title: Luk thung

text: Vaikka musiikkityyli on kehittynyt jo aiemmin, termi "luk thung" tuli käyttöön vasta 1960-luvulla. Suphanburista tuli luk thungin keskus, sillä monet kuuluisat esittäjät olivat sieltä kotoisin. Isanissa laon kielellä esitettyä versiota kutsutaan "luk thung Isan" tai "luk thung prayuk" mikä on saanut vaikutteita "mor lamista" (). Tämä eroaa valtavirta-luk thungista paitsi esityskielensä myös nopeamman temponsa ansiosta. Mor lamista on edelleen 1980-luvulla kehittynyt nykyaikaisempi "mor lam sing" (), jossa tempo ja tunnelma on viety äärimmilleen.


title: Luk thung

text: Tärkeimpiä luk thungin kehittäjiä 1950- ja 1960-luvulla oli Suraphon Sombatcharoen (). Moderni luk thung -musiikki on omaksunut paljon vaikutteita länsimaisesta popista, ja sitä soitetaan sähköisillä instrumenteilla. Enää luk thung ei ole pelkästään maaseudun musiikkia, vaan on levinnyt kaupunkeihin, radioon ja televisioon maanlaajuisesti. Entisestä maalaismusiikista on tullut suuren luokan liiketoimintaa ja sen esittäjistä palvonnan kohteita. Grammy Entertainment (G"MM" Grammy) on Thaimaan suurin mediayhtiö, johon kuuluva "Grammy Gold" on erikoistunut luk thung -musiikin julkaisuun.


title: Luk thung

text: Tunnetuin luk thung -artisti ja supertähti on Pumpuang Duangchan (). Hän kehitti perinteisestä luk thungista sähköisen version, jota muut ovat sittemmin jäljitelleet. Muita lajityylin edustajia ovat esimerkiksi Apaporn Nakornsawan (), Pimpa Pornsiri (), Yui Yaat-Yer () ja Jintara Poonlarb (). Nok Noi Uraiporn () edustaa mor lam sing-tyylisuuntaa. Hän on kuulu erityisesti kiertueistaan maaseudulla ja lavashowstaan, johon kuuluu kymmeniä tanssijoita ja vierailevia laulajia. Mieslaulajista mainittakoon Pornsak Songsaeng (). Monet luk thung -laulajista ovat samalla suosittuja filmitähtiä, kuten Apaporn. Tai Orathai () on uuden sukupolven luk thung -laulajista tällä hetkellä suosituimpia.


title: Pinpeat

text: Pinpeat on eräs kambodžalaisen kansanmusiikin tyylilajeista. Sitä esitetään yhtyeissä, joihin kuuluu pääasiassa lyömäsoittimia, kuten ksylofoneja ja rumpuja. Pinpeatilla voidaan tarkoittaa myös tällaista musiikkia esittävää yhtyettä. Pinpeat-yhtyeessä on tyypillisesti yhdeksästä kahteentoista soittajaa.


title: Pinpeat

text: Pin Peat -nimisiä yhtyeitä on ollut Thaimaassa, Laosissa, Burmassa ja Malesiassa. Ilmeisesti kuitenkin vanhin niistä on khmerien Pin Peat, jonka juuria voidaan seurata Angkorin valtakunnan ajoille asti. Kambodžassa Pin Peat -yhtye säesti Nang sbek -varjoteatteria, kuninkaallisia tanssiaisia ja muita merkittäviä tapahtumia.


title: Miss Bikini

text: Miss Bikini on suomalainen vuosittain järjestettävä kauneuskilpailu. Miss Bikini -tavaramerkin omistaa Hollywood Smile Oy. Miss Bikini -kilpailun järjestäjinä toimii Miia Nikunen.


title: Velvet Revolver

text: Velvet Revolver oli hard rock -superyhtye, jossa soittivat kolme entistä Guns N’ Roses -muusikkoa: Slash (kitara), Duff McKagan (basso) ja Matt Sorum (rummut), Stone Temple Pilotsin laulajana tunnettu Scott Weiland sekä yhtyeissä kuten Wasted Youth ja Loaded vaikuttanut kitaristi Dave Kushner.


title: Velvet Revolver

text: Velvet Revolver esiintyi vuoden 2005 Live 8 -konsertissa Lontoossa soittaen kolme kappaletta (”Do It For The Kids”, ”Fall to Pieces” sekä ”Slither”). Esiintyminen oli viiteen vuoteen ensimmäinen, jossa Slash käytti vanhaa silinterihattuaan.


title: Velvet Revolver

text: Velvet Revolverin ensimmäinen albumi "Contraband" julkaistiin vuonna 2004. Albumin kappaleista "Slither" ja "Fall to Pieces" nousivat singleinä myyntimenestyksiksi. Toinen albumi "Libertad" julkaistiin 4. heinäkuuta 2007.


title: Velvet Revolver

text: Laulaja Scott Weiland erotettiin yhtyeestä vuonna 2008 huumeiden käytön seurauksena. Tämän jälkeen Slash keskittyi omaan soolouraansa, Duff McKaganin keskittyessä niin ikään sooloprojekteihinsa ja Loaded-yhtyeeseensä. Weiland puolestaan liittyi erottamisen jälkeen takaisin Stone Temple Pilotsin laulajaksi. Tammikuussa 2012 Velvet Revolver teki yhden esiintymisen mittaisen paluun, Weiland laulajanaan. Seuraavana vuonna Weiland erotettiin Stone Temple Pilotsista.


title: Velvet Revolver

text: Joulukuussa 2015 Weiland löydettiin kuolleena sooloyhtyeensä keikkabussista. Seuraavana vuonna Slash ja McKagan palasivat Guns N' Rosesiin.Velvet Revolver esiintyi Suomessa 10. elokuuta vuonna 2004, mutta perui Turun Ruisrock-konserttinsa kesällä 2005. Yhtyeen viimeisin Suomen vierailu tapahtui 16. kesäkuuta 2007 Seinäjoella järjestetyssä Provinssirockissa.


title: Banjo

text: Banjo on amerikkalaista alkuperää oleva kielisoitin. Sen juuret ovat Lähi-idässä, Kaukoidässä ja Afrikassa, missä edelleen on käytössä muun muassa varhaista banjoa muistuttava soitin nimeltä akonting. Banjo kuuluu erityisesti country- ja bluegrass-musiikkiin, joissa käytetään viisikielistä banjoa. Soitto saattaa kuulostaa hyvin nopealta, koska sitä soitetaan kolmella sormella vaihtuvilla sormijärjestyksillä. Viisikielisen banjon erikoisuutena on muita kieliä lyhyempi viides kieli, joka sijaitsee kaulan puolivälin tietämillä matalimman pitkän kielen puolella. Vanhoissa soittotyyleissä sitä soitetaan yleensä vain vapaana, mutta nykyaikaisissa tyyleissä sitäkin painetaan otelautaa vasten joko peukalolla tai muilla vasemman käden sormilla.


title: Banjo

text: Banjossa on pyöreä rummun tapaan rakennettu kaikukoppa, pitkä kaula ja siihen kiinnitetty otelauta. Varhaisimmissa banjoissa rumpukehän sijalla saattoi olla esimerkiksi kuivattu kurpitsa, jonka ylle oli viritetty nahkakalvo. Kalvo kiinnitettiin kehään nauloilla tai nastoilla tai nahkanauhalla. Kielet tehtiin joko suonista tai silkistä punomalla. 1800-luvun lopulla Yhdysvalloissa aloitettiin banjojen teollinen valmistaminen, jolloin sen rakennetta vahvistettiin muun muassa metalliosilla. Nahkakalvo kiristettiin puiseen kehään metallisilla kiristimillä, joita saattoi olla jopa yli 30 rinta rinnan. Puisen kehän yläpuolelle nahkakalvon alle kehitettiin erilaisia ääntä kirkastavia metallisia "tone ringejä" ja ennen vuosisadan loppua käyttöön tulivat metallikielet ja metalliset nauhat otelaudan pinnalla.


title: Banjo

text: 1800-luvun lopulla banjo saavutti suosiota erityisesti Yhdysvaltojen itärannikolla ylempien kansanluokkien keskuudessa. Tällöin ns. klassisen banjon aikakaudella tai parlor-kaudella banjoa soitettiin klassisen kitaran tapaan näppäillen. Ohjelmistona olivat klassisten pikkukappaleiden ohella muun muassa marssit, valssit ja ajan tanssikappaleet.


title: Banjo

text: Ensimmäisen maailmansodan jälkeen banjoa alettiin käyttää jazz-yhtyeiden rytmisoittimena. Käyttöön tuli ns. plectrum-banjo, joka oli viisikielinen banjo ilman viidettä lyhyttä kieltä sekä myöhemmin lyhyempi nelikielinen tenoribanjo. Viisikielisen banjo kehityksessä merkittäviä olivat 1920-luvulla Gibsonin tehtaalla tehdyt parannukset ja ns. Mastertone banjon synty. Tästä soittimesta kehittyi 1940-luvulla ns. bluegrass-musiikin keskeinen soitin. Bill Monroen Blue Grass Boys -yhtyeen muusikoista erityisesti Earl Scruggs edesauttoi banjon uuteen suosioon.


title: Banjo

text: Bluegrass-banjoa soitetaan yleensä kolmella sormella näppäilemällä, ja sormiin on kiinnitetty metalliset plektrat. Tätä tyyliä kutsutaan myös kehittäjänsä Earl Scruggsin mukaan Scruggs-tyyliksi. Näppäilysormet noudattavat yleensä tiettyjä järjestyksiä, joista yksi yleisimmistä on ns. Forward Roll. Siinä kieliä soitetaan seuraavassa sormijärjestyksessä: TIMTIMTM (T = peukalo, I = etusormi, M = keskisormi.


title: Banjo

text: Viisikielistä banjoa voi soittaa myös ns. Clawhammer-tyylillä, joka oli yleinen vanhassa amerikkalaisessa musiikissa. Tyyli muistuttaa paljon ensimmäisten Amerikkaan saapuneiden banjonsoittajien eli afrikkalaisten orjien soittotapoja. Siinä kieltä soitetaan etu- tai keskisormen kynnellä alaspäin näppäillen, ja peukalo soittaa lähinnä viidettä kieltä.


title: Banjo

text: Clawhammer-tyylistä on olemassa monta varianttia; Pete Seegerin 50-luvun lopulla tunnetuksi tekemässä tyylissä etusormi näppää ylöspäin (up-picking), ns, double thumbing -tyylissä taas peukalo soittaa viidennen kielen ohella myös sisempiä kieliä melodisempia kulkuja tavoitellen. 60-luvun folkbuumin banjonsoittajat käyttivät paljon ns. bumditty näppäilyä, missä vuorottelevat etusormen alaspäin näppäilty melodiaääni, kielten harjaus koko käden kynsillä alaspäin ja peukalon näppäys viidennellä kielellä.


title: Banjo

text: Nykyajan tunnetuin banjisti lienee bluegrass-soittotyyliä edelleen kehittänyt Béla Fleck. Hän on voittanut useita Grammy-palkintoja, ja soittanut banjolla lähes jokaista musiikkityyliä. Hän on myös säveltänyt klassisen musiikin banjokonserton. Bela Fleckin opettaja Tony Trischka sai vastikään myös useita palkintoja eri projekteistaan. Hän teki banjoduettolevyn, jolla Fleckin ohella hänen kanssaan vuorottelevat muun muassa Earl Scruggs ja näyttelijänä paremmin tunnettu Steve Martin. Tricshka on myös levyttänyt ja kiertänyt esittämässä banjon historiaa valottavaa teemakonserttia, johon liittyvät myös vanhat soittimet ja muun muassa minstrel-tyylinen banjonsoitto.


title: Banjo

text: Suomalaisista 5-kielisen banjon soittajista tunnetuimpia ovat folk-aikakaudella esiin nousseet edesmenneet Pertsa Reponen (Hootenanny Trio, Finntrio), Hannu Karlsson (Alan Miehet, Pihasoittajat) ja Petri Hohenthal (Cumulus, Alan Miehet) sekä edelleen vaikuttava Vesa Nuotio (Finntrio, Alan Miehet). 70-luvun banjisteista tunnetuimpia ovat Kari Reiman (Mayflower, Bottom String Band, Korkkijalka) ja Seppo Sillanpää (Vanha Isäntä, Bottom String Band).


title: Banjo

text: Tunnetuimpia tämän hetken suomalaisia bluegrass-banjisteja ovat Jussi Syren and The Groundbreakers -yhtyeen Tauri Oksala, joka on soittanut Itse valtiaat -ohjelman tunnusmusiikin, sekä Janne Viksten. J. Karjalainen on Lännen Jukka -kiertueensa myötä soittanut banjoa clawhammer-tyylillä.


title: Banjo

text: Myös vuonna 2007 julkaistulla suomalaisella Guitar Heroes -albumilla on kappale, joka yhdistelee bluegrassia ja metallia. Kappaleen on säveltänyt Euge Valovirta, hän soittaa banjoa kyseisellä raidalla.


title: Banjo

text: Banjosta on kehittynyt lukuisia variantteja, joihin kuuluvat:Lisäksi banjo on sukua turkkilaiselle cümbüş-soittimelle.


title: Bluegrass

text: Bluegrass on musiikkityyli, jossa on vaikutteita eurooppalaisesta kansanmusiikista, yhdysvaltalaisesta countrysta sekä afroamerikkalaisesta bluesista ja gospelista. Bluegrassin nousukausi oli 1940-luvulla, ja tyylin isänä pidetään Bill Monroeta. Bluegrass on yleensä akustista musiikkia, jossa käytetään muun muassa banjoa, viulua, kitaraa, mandoliinia, kontrabassoa ja joskus myös dobroa. Rummut ovat harvinaisuus, ja rytmiä antaa vaihtobasso.


title: Bluegrass

text: Bluegrassia soitetaan yleensä akustisilla kielisoittimilla, joista yksikään ei yritä nousta muiden yläpuolelle. Kokoonpanossa on normaalisti korkeintaan yksi kappale kutakin soitinta. Tärkeimmät soittimet ovat banjo ja pystybasso. Muita ovat akustinen kitara, mandoliini, viulu ja dobro-kitara. Jotkut voivat käyttää myös muita soittimia, kuten rumpuja, haitaria, huuliharppua, urkuharmoonia tai sähkökitaraa. Bluegrass-kokoonpanossa on myös vähintään yksi laulaja, ja kappaleet lauletaan usein moniäänisesti.


title: Bluegrass

text: Suuri osa bluegrass-musiikin viehätyksestä perustuu rytmikkyyteen, kaksi- tai kolmiäänisen laulun harmoniaan sekä yksinkertaiseen, tarttuvaan melodiaan, jota varioidaan taitavasti eri soittimilla. Laulu on tyypillisesti nasaalissa. Countryyn verrattuna bluegrass on nopeampaa ja monipuolisempaa.


title: Bluegrass

text: Bluegrass on kehittynyt Amerikkaan muuttaneiden pohjoiseurooppalaisten siirtolaisten kelttiläisestä musiikkiperinteestä sekä afroamerikkalaisesta blues- ja gospelperinteestä. Siinä on countryn elementtejä ja jazzin tyylistä improvisointia. Bluegrassin isänä pidetään kentuckylaista Bill Monroeta. Musiikkityyli on saanut nimensä siitä, että "blue grass" (niittynurmikka) on Bill Monroen syntymäosavaltion Kentuckyn tunnus - Kentucky, the bluegrass state.


title: Bluegrass

text: Bluegrassin nousukausi oli 1940-luvulla. Sitä pidetään yhtenä rock and rolliin vaikuttaneista musiikkityyleistä: esimerkiksi Elvis Presleyn ensimmäinen single oli versio bluegrass-kappaleesta "Blue Moon of Kentucky". Bluegrassin toinen huippukausi oli 1960-luvulla folk-boomin vanavedessä.


title: Bluegrass

text: Bluegrassia alettiin soittaa myös kaupungeissa 1980-luvulla, ja 1990-luvulla akustisen musiikin suosion kasvu lisäsi myös bluegrassin suosiota.


title: Bluegrass

text: Nyky-bluegrassia edustaa esimerkiksi Alison Krauss & Union Station. Earl Scruggs elvytti merkittävästi banjonsoittoa ja tuli tunnetuksi ympäri maailman muun muassa sävelmällään ”Foggy Mountain Breakdown”, joka soi myös Vesa-Matti Loirin huumorikappaleella ”Saiskos pluvan”.. Bluegrassia ja banjonsoittoa on tehnyt 1970-luvulta lähtien tunnetuksi myös muun muassa elokuvakoomikko Steve Martin.


title: Bluegrass

text: Tunnettuja suomalaisia bluegrass-yhtyeitä ja -artisteja 1970-luvulta 1990-luvulle ovat olleet esimerkiksi Vanha isäntä, Mayflower, Tom Kuchka Bluegrass Legacy, High Action Bluegrass Band, Lake Country Boys, Speed Limit, Intergalactic Bluegrass Messengers, Picks & Hammers sekä A Bluegrass Company. Nykyisin toimivia yhtyeitä ovat esimerkiksi The Blue Velvet Band, Clayhill Brothers, Graveyard Brothers, J. Karjalainen – Lännen Jukka, Jussi Syren And The Groundbreakers, Kari Mäkinen, Lakeside Bluegrass Band, Mappets, Roving Gamblers, Virtual Reality Boys, Wasel Arar & Northstate sekä Yläsiirtola Ramblers.


title: Bluegrass

text: Suomalainen Steve ’n’ Seagulls nousi listaykköseksi Billboardin Bluegrass-listalla Yhdysvalloissa 21.9.2016 albumillaan "Brothers in Farms" (2016). Yhtye versioi perinteisillä soittimilla tunnettuja hard rock- ja heavy metal -yhtyeitä, kuten AC/DC:tä, Iron Maidenia, Metallicaa ja Guns N’ Rosesia.


title: Bluegrass

text: Suurimpia bluegrass-tapahtumia Suomessa on Ruotsinpyhtään Bluegrass-festivaali.


title: Piccolo

text:
Piccolo (it. ”pieni”) tai pikkolo on pienikokoinen huilu. Sen ääni on hyvin korkea ja ylärekisterissä kimeän läpitunkeva. Piccoloa käytetään puhallinorkestereissa ja isoissa sinfoniaorkestereissa. Piccolo soi oktaavia korkeampaa kuin mitä sille nuottiviivastolle kirjoitetaan.
Sinfoniaorkesterissa on yleensä kaksi tai kolme huilistia, joista yksi soittaa myös piccoloa. Tavallisessa poikkihuilussa on oktaavia matalampi ääniala ja se on kaksi kertaa piccolon pituinen. Piccolon ääniala on kaksiviivaisesta c:stä viisiviivaiseen c:hen. On myös olemassa des-vireisiä jokseenkin harvinaisia piccoloja. Niiden ääniala on kaksiviivaisesta desistä viisiviivaiseen desiin.


title: Piccolo

text: Piccolo on alun perin ollut sotilassoitin, ja monissa marssilauluissa, tunnetuimpana John Philip Sousan "Tähtilipun alla", trio-osuus soitetaan piccololla.


title: Dietrich Buxtehude

text: Dietrich (Dieterich tai Diderik) Buxtehude (1637 (?) – 9. toukokuuta 1707 Lyypekki) oli saksalainen urkuri ja säveltäjä. Buxtehuden elämänvaiheista ei ole säilynyt kovinkaan paljon tietoa.


title: Dietrich Buxtehude

text: Buxtehude syntyi todennäköisesti Helsingborgissa, Juutinrauman itärannalla noin vuonna 1637. Hän piti Tanskaa isänmaanaan, vaikka eli valtaosan elämästään Pohjois-Saksassa Lyypekin Marian kirkon urkurina.


title: Dietrich Buxtehude

text: Dietrich Buxtehude sävelsi muun muassa urkumusiikkia ja kantaatteja, mutta suurin osa sävellyksistä on kadonnut. Hänen urkumusiikkiaan pidetään nykyään pohjoissaksalaisen barokin huipentumana. Nuori Johann Sebastian Bach käveli vuonna 1705 lähes 300 kilometriä kuullakseen Buxtehuden urkujensoittoa, ja myös Georg Friedrich Händel matkusti kuulemaan maineikasta muusikkoa.


title: Dietrich Buxtehude

text: Urkurinvirassaan Buxtehude sävelsi ja johti myös soitin- ja lauluyhtyemusiikkia.


title: Dietrich Buxtehude

text: Isänsä Johannes Buxtehuden työn jatkajana Dieterich aloitti urkurin viroissa Juutinrauman molemmilla puolilla, Helsinborgin ja Helsingørin Marian kirkoissa. Opetusta hän ilmeisesti sai pääosin isältään, joskin hän saattoi opiskella myös Hampurissa tai Lyypekissä. Noin 30-vuotiaana Buxtehude kutsuttiin Lyypekin Marian kirkon urkuriksi, jota virkaa Buxtehude hoiti kuolemaansa asti.


title: Dietrich Buxtehude

text: Buxtehude avioitui Lyypekissä edeltäjänsä, urkuri Franz Tunderin tyttären Anna Margaretan kanssa. Buxtehude nosti jo Tunderin perustamat adventtiajan iltamusiikit ("Abendmusik") kukoistukseensa. Viitenä peräkkäisenä joulua edeltävänä sunnuntaina pidetyssä vuosittaisessa konserttisarjassa tiedetään esitetyn laajojakin oratoriotyyppisiä teoksia, mutta yhtään varmasti Buxtehudeen säveltämäksi todistettua teosta ei ole säilynyt. Tallella on kuitenkin toista sataa kantaattia tai pienempää vokaaliteosta eri kokoelmissa.


title: Dietrich Buxtehude

text: Buxtehudea pidetään 1600-luvun pohjoissaksalaisen urkuri- ja urkusäveltäjäperinteen huipennuksena. Buxtehuden urkuteoksia on säilynyt erityisesti Bachin lähipiirin kopioimina. Suurelle pohjoissaksalaiselle urkutyypille luodut teokset ovat säilyttäneet asemansa keskeisenä barokin urkuohjelmistona.


title: Dietrich Buxtehude

text: Buxtehuden säilyneet urkusävellykset (muun muassa preludeja, fuugia, passacaglioita ja koraalialkusoittoja) julkaistiin painettuina vuosina 1876–1878 ja valikoima kirkkokantaatteja vuonna 1904. Kiinnostus Buxtehudea ja hänen musiikkiaan kohtaan virisi uudelleen vietettäessä hänen syntymänsä 300-vuotisjuhlaa vuonna 1937.


title: Benga (musiikki)

text: Benga on kenialaisen populaarimusiikin tyylilaji, joka alkoi kehittyä 1950-luvulla perinteisisten musiikkityylien ja kongolaisen rumban pohjalta. Benga oli suosionsa huipulla 1970-luvulla, jolloin sitä kuunneltiin ympäri Afrikkaa.


title: Benga (musiikki)

text: Bengan juuret ovat 1940-luvulla, kun nairobilaisen radiokanavan suosio aloitti kenialaisen musiikkiteollisuuden laajenemisen. Maahan levisi radion kautta Belgian Kongosta kongolaista rumbaa, erityisesti Jean Bosco Mwendan ja Edouard Masengon musiikkia.


title: Benga (musiikki)

text: Bengamusiikin pohjan loi kenialainen Fundi Konde, joka sai vaikutteita Bosco Mwendan näppäilytekniikasta ja alkoi yhdistellä sitä paikallisiin musiikkityyleihin. Myös muut muusikot seurasivat trendiä ja kenialaiset luomuusikot yhdistävät perinteistä tanssimusiikkia ja perinteisiä soittimia, kuten nyatitin ja oruton, akustisen kitaran kanssa.


title: Benga (musiikki)

text: Kenialaiskitaristi John Ogara oli varhaisen bongan merkittävimpiä kehittäjiä. Hän sekoitti 1960-luvun alussa maaseudun rytmejä kaupunkien musiikkiin. Ogaran jälkeen bengan merkittävimmäksi nimeksi nousi Daniel Owino Misiani, joka oli tyylin lipunkantajia 1970-luvulta kuolemaansa 2006 saakka. Misianin yhtye Shirati Jazz ja Ochieng Nellyn Victoria Kings siirsivät bengatyylin sähköisiin soittimiin.


title: Benga (musiikki)

text: Poliitikko ja levy-yhtiö EMIn Kenian-toimiston johtaja Phares Oluoch Kanindo alkoi 1970-luvulla tuottamaan benga-albumeita myös vientiin. Kotimaassaan Keniassa albumit olivat 1970-luvulla todella suosittuja ja myivät enemmän kuin mikään muu afrikkalainen populaarimusiikki. Albumeita myytiin kuitenkin myös muualla Afrikassa. Tyyli oli erityisen suosittua Zimbabwessa.


title: Shirati Jazz

text: Shirati Jazz oli kenialainen bengaa soittanut yhtye. Daniel Owino Misiani perusti sen vuonna 1967. Shirati Jazz oli ensimmäinen kansainvälistä suosiota saavuttanut benga-yhtye. Sen suosio alkoi hiipua 1980-luvulla, mutta se on yhä toiminnassa.


title: Motorola

text: Motorola oli yhdysvaltalainen viestintävälineitä valmistava suuryritys. Paul Galvin perusti sen nimellä Galvin Manufacturing Corporation vuonna 1928. Alussa yhtiön tuotteita olivat autoradiot.


title: Motorola

text: Yhtiön nimi muutettiin Motorolaksi vuonna 1947, mutta sanaa on käytetty tavaramerkkinä jo 1930-luvulta lähtien. Yhtiön pääpaikka oli Chicagon esikaupunkialueella Schaumburgissa, Illinoisissa.


title: Motorola

text: Motorola on ollut suuri puolijohdevalmistaja. Se on tehnyt muun muassa mikroprosessoreita ja suorittimia (esimerkiksi 68000).


title: Motorola

text: Yrityksen puolijohdevalmistus eriytettiin omaksi yhtiökseen Freescale Semiconductoriksi vuonna 2004.


title: Motorola

text: Yhtiö osti brittiläisen matkapuhelinvalmistajan Sendon vuonna 2005.


title: Motorola

text: Motorola osti Symbol Technologies yrityksen vuonna 2007.


title: Motorola

text: Motorola jaettiin tammikuussa 2011 kahdeksi erilliseksi yhtiöksi: Motorola Mobility ja Motorola Solutions.


title: Motorola

text: Monet Motorolan tuotteista liittyvät radioon, tunnetuimpana matkapuhelimet ja radiopuhelimet.


title: Motorola

text: Motorola on ollut mukana puolijohteiden valmistuksessa, joka on irrotettu Freescale Semiconductor -yritykseen.


title: Motorola

text: Motorola pyrki 1990-luvulla rakentamaan satelliitti-matkapuhelinjärjestelmän, jonka nimi on Iridium. Alkuaineen iridium järjestysluvun mukaan siinä piti olla 77 satelliittia tukiasemina. Järjestelmä toteutettiin 66 satelliitilla. Se oli kaupallinen fiasko. Iridium-järjestelmä on edelleen olemassa, mutta sen omistus on vaihtunut useita kertoja ja käyttäjien määrä vähäinen.


title: Thomo

text: Thomo on yksi lesotholaisen kansanmusiikin tärkeimmistä soittimista. Se on jousisoitin ja Lesothossa sitä ovat perinteisesti soittaneet naiset. Soitin on tehty jousesta, narusta ja kalebassista.


title: Ariel 1

text: Ariel 1 oli Yhdistyneen kuningaskunnan ensimmäinen satelliitti, joka laukaistiin 26. huhtikuuta 1964 Thor-Delta-kantoraketilla . Se mittasi Auringon röntgen- ja UV-säteilyä ja mittasi samalla kosmisen säteilyn energiaspektrin. Satelliitti suunniteltiin ja rakennettiin NASAn Goddard Space Flight Centerissä. Vain sen mittalaitteet olivat brittiläisiä. Satelliitti oli osa brittiläis-yhdysvaltalaista Ariel-satelliittien sarjaa.


title: Ariel 1

text: 27. maaliskuuta 1964 laukaistiin Ariel 2, joka oli radioastronomiaa tutkiva satelliitti, kuten Ariel 3, joka laukaistiin 5. toukokuuta 1967, ja Ariel 4, joka laukaistiin 11. joulukuuta 1971. Ariel 5 (laukaisu 15. lokakuuta 1974) oli röntgensäteilyä tutkiva satelliitti, kuten 2. kesäkuuta 1976 laukaistu Ariel 6.


title: Cevan lause

text: Cevan lauseella voi geometriassa osoittaa kolmiossa kolmen kulmanjakajan leikkaavan kaikki toisensa yhteisessä pisteessä. Ylemmän kuvan tapauksessa leikkauspiste sijaitsee kolmion sisällä, mutta mikään ei estä leikkauspisteen sijaitsemasta kolmion ulkopuolella. Silloin kulmanjakajien voivat olla mitä tahansa kärkien kautta kulkevia suoria.


title: Cevan lause

text:
Kun kolmiolle formula_1 on merkitty kantapisteet sivulle siten, että A' sijaitsee janalla BC, B' sijaitsee janalla AC ja C' janalla AB, leikkaavat kulmanjakajat AA', BB' ja CC' toisensa yhteisessä pisteessä, mikäli
Toinen esitysmuoto, jota käytetään tälle ehdolle, on
On huomattavaa, että yhtälön janat ovat suunnattuja janoja eli esimerkiksi formula_4. Kun kolmion sivuja luetellaan yhtälöön, tulee ensin valita "kiertosuunta", jota myöten luetellut janat saavat positiivisia arvoja ja jota vastaan luetellut janat saavat negatiivisia arvoja.


title: Cevan lause

text: Trigonometrinen versio Cevan lauseesta kuuluu seuraavasti:


title: Cevan lause

text: Olkoon "D", "E" ja "F" pisteitä kolmion sivuilla "BC", "CA" ja "AB". Tällöin "AD", "BE" ja "CF" leikkaavat samassa pisteessä jos ja vain jos


title: Cevan lause

text: Cevan lauseen avulla voidaan siis todistaa useita kolmion kärkien kautta kulkevien suorien leikkaavan samassa pisteessä mikäli onnistutaan laskemaan kolmion sivujen jakosuhteet.


title: Cevan lause

text: Varhaisimman säilynyeen teoreeman ja sen todistuksen on esittänyt Yusuf ibn Ahmad al-Mu'taman ibn Hūd (kuoli vuonna 1085), joka hallitsi Espanjassa Zaragosassa. Kirjassaan "Kitab al-Istikmal" ( eli suomeksi ""Täydellisyyksien kirja"") hän esitti lauseen lähes nykymodossaan. Espanjalainen jesuiitta, joka käytti nimeä José Zaragozà, julkaisi Toledossa teoksen "Geometría magna in minimis" vuonna 1674, missä hän esitteli laajan teorian geometriasta sisältäen todistelut Cevan lauseesta. Zaragozàn todistelut perustuivat eri menetelmään kuin aikalaisellaan italialaisella Giovanni Cevalla. Hän esitti lauseen todistuksen neljä vuotta myöhemmin vuonna 1678 julkaisemassaan teoksessa "De lineis rectis", jossa hän todisti lauseen edellä esitetyssä muodossa. Myöhemmin lause on merkitty hänen nimelleen muodossa "Cevan lause".


title: Cevan lause

text: Cevan lauseessa käytetty geometrinen konstruktio ei poikkea kovinkaan paljon Menelaoksen lauseen konstruktiosta. Menelaos (noin 70−140 jaa.), joka vaikutti Egyptin Aleksandriassa, käytti lausettaan todistaakseen muita geometrisia väitteitään. Se lienee tunnettu lause jo tuolloin ja mahdollisesti myös Eukleides (noin 300 eaa.) tunsi Menelaoksen esittämän tuloksen. Voidaan olla varmoja, että Menelaoksen lause on toiminut inspiraationa Cevan lauseen keksijöille.


title: KGhostView

text: KGhostView on KDE-työpöytäympäristöön kuuluva PostScript- ja PDF-tiedostojen lukuohjelma. Se on käännetty myös suomenkielelle. KGhostView on vapaa ohjelmisto ja sitä voi levittää ja käyttää GNU GPL -lisenssin ehtojen mukaisesti. Ohjelman tulostusjärjestelmänä voidaan käyttää muun muassa CUPS:ia ("Common Unix Printing System") ja BSD lpd:tä.


title: Syncom

text:
Syncom oli NASAn vuonna 1961 aloittama tietoliikennesatelliittiohjelma, jossa kehitettiin geosynkronisella kiertoradalla toimiva tietoliikennesatelliitti. Tarkoituksena oli toteuttaa kolme tällaista satelliittia. Syncom on lyhenne ohjelman nimestä "synchronous communication satellite".
Hughes Aircraft Companyn Culver Cityssä, Kaliforniassa, sijaitseva tehdas kehitti ja rakensi kolme satelliittia pitkälle NASAn ohjelman ulkopuolella yhtiön etsiessä uusia markkinoita.


title: Syncom

text: Satelliitit olivat sylinterimäisiä, halkaisijaltaan 71 cm ja 39 cm korkeita. Tankattuna niiden massa oli 68 kg ja kiertoradalla 39 kg, josta 25 kg oli varsinaista radiohyötykuormaa. Niissä oli kaksi transponderia, joilla oli 2 W lähetysteho. Yksi satelliitti pystyi välittämään vain yhden kaksisuuntaisen puhelun tai 16 teletype-linkkiä.


title: Syncom

text: Syncom 1 laukaistiin 14. helmikuuta 1963 Delta-kantoraketilla Cape Canaveralista, Floridasta. Satelliitti menetettiin matkalla geosynkroniselle kiertoradalle sen elektroniikan pettäessä, kun satelliitin rakettimoottori käynnistettiin.


title: Syncom

text: Syncom 2 -satelliitista tuli ensimmäinen GEO-radan satelliitti, kun se laukaistiin 26. heinäkuuta 1963 Delta-kantoraketilla. Sen ratatason kaltevuus ei ollut nolla astetta.


title: Syncom

text: Yhdysvaltain laivaston alus Kingsport toimi satelliitin lennon alkuvaiheessa sen ohjaus- ja seuranta-asemana, josta myös signaali lähetettiin satelliitille.


title: Syncom

text: Syncom 3 oli ensimmäinen aidosti geostationaarinen tietoliikennesatelliitti. Se laukaistiin 14. elokuuta 1964 Delta-kantoraketilla. Se välitti Yhdysvaltoihin Tokion olympialaisten TV-kuvaa, joka oli ensimmäinen Tyynen valtameren ylittänyt suora TV-lähetys.


title: Syncom

text: Leasat-ohjelman viisi satelliittia 1980-luvulla nimettiin Syncom IV-1–Syncom IV-5. Nämä olivat paljon suurempia tietoliikennesatelliitteja painaen 1300 kg.


title: Eriejärvi

text: Eriejärvi on eteläisin, matalin ja tilavuudeltaan pienin Pohjois-Amerikan viidestä Suuresta järvestä, ja se on maailman 11:nneksi suurin järvi. Järven pinta-ala on 25 700 km², keskisyvyys 19 m ja tilavuus 484 km³. Järven pinta on 174 metriä merenpinnan tason yläpuolella.


title: Eriejärvi

text: Eriejärveen laskee Detroitjoki Huronjärvestä ja siitä laskee Niagarajoki ja Wellandin kanava Ontariojärveen. Järven eteläpuolella sijaitsevat Yhdysvaltojen osavaltiot Ohio, Pennsylvania ja New York, länsipuolella Michigan ja pohjoispuolella Kanadan Ontarion provinssi.


title: Eriejärvi

text: Järvi on saanut nimensä erie-intiaaneista, jotka elivät järven etelärannoilla. Nimi tulee irokeesikielten sanasta "erielhonan", mikä tarkoittaa pitkää häntää.


title: Eriejärvi

text: Eriejärvi oli erittäin saastunut 1960- ja 1970-luvulla. Nykyään järven tila on kuitenkin kohentunut luonnonsuojelulakien ansiosta. Ongelmana on kuitenkin rehevöityminen levämassoineen.


title: Eriejärvi

text: Eriejärven keskimääräinen pinnankorkeus on 174 metriä. Se on pisimmiltään 388 km ja leveimmiltään 92  km. Järven keskisyvyys on vain 19 m ja syvimmiltäänkin järvi on vain 64 metriä. Vertailuksi Yläjärvi on keskisyvyydeltään 147 metriä. Koska Eriejärvi on Suurista järvistä matalin, se on niistä myös lämpimin kesäisin ja jäätyy talvisin ensimmäisenä.


title: Eriejärvi

text: Suurista kaupungeista muun muassa Buffalo ja Cleveland sijaitsevat Eriejärven rannalla.


title: Eriejärvi

text: Useat intiaaniheimot elivät Eriejärven itärannoilla ennen eurooppalaisten saapumista Amerikan mantereelle. Eriet asuivat järven eteläpuolella ja attiwendaronkit asuivat itäreunan pohjoispuolella. Port Stanleyn lähellä on jo 1500-luvulla perustettu pieni kylä, jossa asui parhaimmillaan jopa 800 intiaania. Eurooppalaiset kutsuivat attiwendaronkeja "neutraaleiksi intiaaneiksi", sillä he kieltäytyivät taistelemasta muita heimoja vastaan. Molemmat suurista Eriejärven rantoja asuttaineista intiaaniheimoista valloitettiin irokeesisotien aikaan. Sotien jälkeen irokeesit asuttivat Eriejärven itäpuolta ja sitä käytettiin metsästysalueena.


title: Eriejärvi

text: Eriejärven leuto lämpötila ja planktonin riittävyys tekevät siitä oivan paikan kalastukselle. Eriejärvessä on kaikista Suurista järvistä eniten kaloja. Järvi on aiemmin kärsinyt ylikalastuksesta, minkä takia kalastusta säännellään nykypäivänä tarkemmin. Järvestä kalastetaan muun muassa kirjolohta, valkosilmäkuhaa, haukia, isoaurinkoahvenia, valkobasseja ja pikkubasseja. Järvestä on aiemmin kalastettu myös sampia, mutta nykyään kalastetut sammet palautetaan takaisin järveen, jotta niiden populaatio voisi kasvaa takaisin.


title: Eriejärvi

text: Eriejärven rannat ovat hedelmällistä maaperää maanviljelylle. Erityisesti New Yorkin osavaltion länsiosassa kasvatetaan paljon viinirypäleitä ja alueella onkin paljon viinitiloja. Viinityypeistä valmistetaan erityisesti pinot noiria, chardonnayta ja rieslingiä.


title: Anime (lehti)

text:
Anime on suomalainen anime- ja manga-aiheinen aikakauslehti, jota julkaisee H-Town Oy. Se ilmestyy 8 kertaa vuodessa ja sen kansihinta on 7,50 euroa.
Anime on Pohjoismaiden suurin alansa lehti. Lehden sisältöpainotukset ovat kuitenkin vuosien myötä vaihdelleet sen tekijöiden vaihtumisen myötä. Toimituksen nimellinen kokoonpano on niin ikään vaihdellut, mutta koko lehden olemassaolon ajan suurin osa sen sisällöntuottajista on ollut freelancereita.


title: Anime (lehti)

text: Animen alkuperäisenä päätoimittajana toimi Jari Lehtinen, ja lehden ensimmäinen numero ilmestyi 31. tammikuuta 2005. Vuoden 2005 numeroissa oli yleensä 48-56 sivua, ja lehden irtonumerohinta oli 3,95 euroa. Vuoden 2006 ensimmäisestä numerosta alkaen sivumäärää nostettiin 68:een, jossa se on pysynyt siitä asti. Vuonna 2007 lehden alkuperäinen toimitus kuitenkin irtisanoutui H-Town Oy:n tuolloin pintautuneiden sisäisten levottomuuksien johdosta ja perusti kilpailevan Japan Pop -lehden.


title: Anime (lehti)

text: Numerosta 7/2007 alkaen lehden päätoimittajana toimi entinen "Pelaaja"-lehden erikoistoimittaja Juha Wakonen, jonka tavoitteena oli muokata lehden linjasta maanläheisempi ja lukijaystävällisempi. Hänen päätoimittajakautenaan lehti käsitteli animen ja mangan lisäksi myös keskimääräistä enemmän videopelejä, japanilaista popmusiikkia, Japanin-matkailua ja piirtämistä. Vuoden 2008 ajan lehteä julkaistiin aiempaa suuremmassa sivukoossa, josta kuitenkin luovuttiin seuraavan vuoden alussa. Wakonen luopui päätoimittajuudesta numeron 8/2010 myötä keskittyäkseen täysipäiväisesti opintoihinsa.


title: Anime (lehti)

text: Numerosta 1/2011 alkaen lehden päätoimittajana on toiminut Petteri Uusitalo. Hänen päätoimittajakaudellaan lehti on keskittynyt entistä tiukemmin animen ja mangan ympärille, ja esimerkiksi sarjakuvat ja musiikkiaiheet on jätetty kokonaan pois. Uusitalon päätoimittajakautta ovat leimanneet myös kriittiset tapahtumaraportit, joista närkästyneet tapahtumanjärjestäjät lähettivät syksyllä 2011 lehden kustantajalle adressin vaatimuksineen. Adressin olemassaolo tuli julkiseksi joulukuussa 2011, jolloin aiheesta alettiin käydä keskustelua Aniki.fi-foorumilla.


title: Anime (lehti)

text: Koko lehden historian ajan sen pääasiallisena taittajana ja art directorina on toiminut Lasse Erkola.


title: Anime (lehti)

text: Uutisten, pääkirjoituksen, kolumnien, lukijapalstan ja muun toimituksellisen sisällön lisäksi Anime-lehti julkaisee runsaasti arvosteluja. Lehden arvosteluosiossa käsitellään ainoastaan sellaisia teoksia joista on konkreettinen julkaisu arvosteltavaksi, ja arvosteluissa annetaan erikseen arvosana teokselle ja sen käsiteltävänä olevalle julkaisulle. Kumpikin arvosana-asteikko on kolmiportainen. Suurin osa arvosteltavista teoksista on joko suomalaisia tai yhdysvaltalaisia mangajulkaisuja.


title: Anime (lehti)

text: Lehti käsittelee omassa osiossaan ajankohtaisia animesarjoja sitä tahtia kuin niitä Japanissa alkaa, mutta ilman arvosanoja. Suuri osa sarjoista käsitellään myös uudestaan niiden päättymisen jälkeen, silloin tällöin laajempina artikkeleina. Koska uusia animesarjoja alkaa Japanissa pääsääntöisesti neljä kertaa vuodessa, lehti käsittelee alkavia sarjoja vain joka toisessa numerossa. Välinumeroissa on keskimääräistä enemmän pitkiä artikkeleita esimerkiksi klassikkosarjoista.


title: Anime (lehti)

text: Lehti julkaisee säännöllisesti tapahtumaraportteja suomalaisista animetapahtumista sekä näiden kunniavieraiden haastatteluja. Tämän lisäksi lehti sisältää useita vakiopalstoja, joissa mm. esitellään mangapiirtäjiä ja ääninäyttelijöitä, arvostellaan figuureja ja sarjakuvaomakustanteita sekä nostetaan esille sellaisia huomionarvoisia mangasarjoja, joista ei ole länsimaista julkaisua arvosteltavaksi. Lehden sisältöön kuuluu myös kalenteri tulevista suomalaisista animetapahtumista ja listaus tulevista suomenkielisistä mangajulkaisuista.


title: P.O.D.

text: P.O.D. on yhdysvaltalainen vuonna 1992 perustettu rock ja metal -yhtye. Sen nimi tulee sanoista "Payable On Death". Ensimmäinen albumi, "Snuff The Punk", ilmestyi vuonna 1994. Yhtyeen läpimurto tapahtui vuonna 1999 julkaistulla albumilla "The Fundamental Elements of Southtown". P.O.D on ollut kuusi kertaa ehdolla Grammy-palkinnon saajaksi ja on saavuttanut levymyynnillään multi-platina-arvoja. Yhtye ei ole koskaan keikkaillut Suomessa.


title: P.O.D.

text: P.O.D. tunnetaan nu metal -yhtyeenä, mutta etenkin Yhdysvalloissa sen musiikkia on nimitetty rapcoreksi ja muun muassa christian metaliksi, johtuen P.O.D.:n jäsenten kristillisestä vakaumuksesta ja hengellissävytteisistä lyriikoista. Esimerkkinä tästä on mm. kappale "Portrait", jonka alkuperäinen nimi oli "Christ", "Kristus".


title: P.O.D.

text:
P.O.D.:n tarina alkoi, kun Marcos Curiel ja Wuv Bernardo tapasivat toisensa San Diegossa 90-luvun alkupuolella. He aikoivat perustaa yhtyeen, mutta heiltä puuttui laulaja. Samaan aikaan muuan Sonny Sandoval oli juuri menettänyt äitinsä, ja hänestä oli tullut kristitty. Hän tapasi "Wuvin" ja Marcosin, ja nopeiden vaiheiden kuluttua Sonnysta tuli uuden yhtyeen laulaja. Myös Gabe Portillo ilmaantui yhtyeen jäsenenä ensimmäisellä demolla, mutta hänet korvattiin pian Traa Danielsilla. Daniels on tätä nykyäkin P.O.D.:n basisti.
Yhtyeen saatua tukea ja löydettyä levy-yhtiön, se alkoi työstää ensimmäistä albumiaan, "Snuff The Punkia". Albumi ei kuitenkaan menestynyt kovin hyvin, kuten eivät myöskään 1996 ja 1997 vuosina julkaistut "Brown" ja "Payable On Death Live". Jälkeisemmän julkaisun jälkeen yhtye vaihtoikin levy-yhtiötä, ja P.O.D. alkoi niittää kuuluisuutta.
Yhtyeen ensimmäinen julkaisu uuden levy-yhtiön, Atlantic Recorsin kanssa oli "The Warriors EP". Se oli yhtyeen uskollisille ihailijoille suunnattu EP, joka on nykyään lähes keräilyharvinaisuus. Sitä seurasi yhtyeen siihen asti ehdottomasti myydyin albumi, "The Fundamental Elements of Southtown", joka sisälsi yhtyeen ensimmäiset singlet.


title: P.O.D.

text: Yhtyeen tähän asti myydyimmän albumin, vuonna 2001 julkaistun "Satelliten" jälkeen yhtye koki suuria muutoksia. Toinen perustajajäsenistä, Marcos Curiel, lähti yhtyeestä toteuttamaan toista hanketta, ja hänen tilalleen hankittiin Jason Truby. Yhtyeen musiikki muuttui heti, sillä Truby toi mukanaan paljon uusia ideoita. Yhtyeen seuraava pitkäsoitto sai nimekseen "Payable On Death", yhtyeen nimen mukaan. Levy myi keskinkertaisesti, ja siltä julkaistiin kaksi singleä: "Will You" ja "Change The World".


title: P.O.D.

text: 2005 yhtye julkaisi kolmannen EP:nsä nimeltään "The Warriors EP Vol. 2". Samana vuonna yhtye äänitti kuudennen studioalbuminsa "Testifyn". Se piti julkaista alun perin 2005 joulukuussa, mutta suunnitelmat muuttuivat ja levy ilmestyi 2006 tammikuussa.


title: P.O.D.

text: Marraskuussa 2006 kitaristi Jason Truby ilmoitti eroavansa yhtyeestä henkilökohtaisten syiden vuoksi, ja alkuperäinen kitaristi Marcos Curiel palasi yhtyeeseen. Samassa kuussa yhtye erosi levy-yhtiöstään, ja siirtyi Rhino Recordsille julkaistakseen kokoelmalevyn nimeltään "". Vuodenvaihteen jälkeen yhtye vaihtoi uudelleen levy-yhtiötä: tällä kertaa Columbia sai oikeudet yhtyeen materiaalin julkaisuun. Ensimmäinen albumi Marcosin paluun jälkeen oli "When Angels And Serpents Dance" vuodelta 2008.


title: P.O.D.

text: 2012 ilmestyi "Murdered Love", jonka kitaristi Marcos kertoi olevan kuin paluu yhtyeen juurille. Tuottajaksi palasi Howard Benson, joka tuotti yhtyeen läpimurtolevyn "The Fundamental Elements of Southtown".


title: P.O.D.

text: Akustinen kokoelma "So-Cal Sessions" seurasi vuonna 2014.


title: P.O.D.

text: 21.8.2015 ilmestyi bändin uusin albumi "The Awakening".


title: Tru64 UNIX

text: Tru64 UNIX on 64-bittinen Alpha-suorittimella toimiva ￼￼Unix-käyttöjärjestelmä, jonka omistaa nykyisin HP.


title: Tru64 UNIX

text: Sen historia alkaa Digital Equipment Corporationin (DEC) 1980-luvulla kehittämästä BSD-tyyppisestä Ultrix-käyttöjärjestelmästä, joka oli tarkoitettu käytettäväksi VAX- ja MIPS-alustoilla.


title: Tru64 UNIX

text: Kun Digital kehitti 64-bittisen Alpha-prosessorinsa 1990-luvun alussa, tarvittiin sillä toimiva Unix-versio. Kehittämisessä otettiin lähtökohdaksi Open Software Foundationin OSF/1. Nimeksi tuli Digital OSF/1 joka oli ensimmäinen 64-bittinen Unix-käyttöjärjestelmä. Sitä kehitettiin edelleen versioon 3.2 asti, kunnes 1990-luvun puolessa välissä julkaistussa versiossa 4.0 nimi muuttui Digital Unixiksi. Samalla käyttöjärjestelmä sai isompia muutoksia kuten CDE-käyttöliittymän. Muutaman 4.x-aliversion jälkeen Digitalin vuonna 1998 ostanut Compaq julkaisi 2000-luvun vaihteessa merkittävästi muuttuneen 5.0:n, jolle tuli nimeksi Tru64 UNIX.


title: Tru64 UNIX

text: Viimeinen versio on 5.1B-6, jonka tuki päättyi 31.12.2012.


title: Tru64 UNIX

text:
Tru64 UNIX perustuu Open Software Foundationin referenssitoteutukseen OSF/1 ja siinä on osia BSD:n versioista 4.3 ja 4.4 sekä System V:stä sekä muista lähteistä. Käyttöliittymänä käytetään Motifia.
Tru64 UNIX on moniajokäyttöjärjestelmä, jolla voidaan käyttää hyväksi symmetristä moniprosessointia (SMP) ja mm. monisäietekniikkaa.
Käyttöjärjestelmässä voi käyttää sekä BSD-pohjaisia että System V -pohjaisia sovelluksia.


title: Tru64 UNIX

text: Yleisin tiedostojärjestelmä on Digitalin kehittämä Advanced Filesystem (AdvFS). Se on ns. journaloiva tiedostojärjestelmä, joka kirjoittaa kaikki muutokset lokiin ja suorittaa ne vasta sitten levytaltiolle. Muita tuettuja tiedostojärjestelmiä ovat: NFS, MFS, CDFS, DVDFS, FFM ja proc. Tietoliikenteeseen käytetään pääsääntöisesti TCP/IP-protokollaa, kuten Unixeissa yleensä. Muita tietoliikenneprotokollia ovat: DECnet, OSI ja LAT.


title: Langgam jawa

text: Langgam jawa on indonesialaisen musiikin tyylilaji, joka on syntynyt "kroncong"-musiikista Jaavan saarella, tarkemmin Surakartan kaupungissa ja sen ympäristössä.


title: Langgam jawa

text: Langgam jawassa kroncong-orkesteri imitoi "gamelanin" seitsensävelistä "pelog"-asteikkoa. Musiikin rytmikuviot muistuttavat alueen paikallista musiikkia, ja myös kroncongin "bel canto" -tyylinen laulu yhdistyy siinä jaavalaiseen laulutapaan. Sillä oli merkittävä vaikutus "campursari"-musiikin kehitykseen 1990-luvun lopulla. Langgam jawa -artisteihin kuuluu esimerkiksi Waldjinah.


title: Trio

text: Trio tarkoittaa mitä tahansa yhtyettä, johon kuuluu kolme muusikkoa. Klassisessa musiikissa yleisin trion kokoonpano on piano, viulu ja sello. Trioksi (tai tertsetoksi) kutsutaan myös teosta, joka on sävelletty kolmelle muusikolle.


title: Trio

text: Trio (triotaite) on myös tanssien, marssien ja scherzojen itsenäinen väliosa, joka on rauhallisempi ja intiimimpi kuin sävellyksen ääriosat. Triotaitteen ominaislaatua korostetaan yleensä sävellajinvaihdoksella ja erilaisella soitinnuksella.Englannin kielessä nimityksellä "power trio" tarkoitetaan kolmihenkistä rock-yhtyettä (kitara, basso ja rummut) tai yhtyettä jossa on kolmihenkinen rytmiryhmä ja laulusolisti. Tästä esimerkkeinä mm.


title: Duo

text: Duo tarkoittaa yhtyettä, jossa on kaksi muusikkoa. Joskus termillä tarkoitetaan myös tällaiselle yhtyeelle sävellettyä kappaletta. Kahdelle muusikolle sävellettyä kappaletta kutsutaan kuitenkin useimmiten duetoksi.


title: Kukko (täsmennyssivu)

text: Kukko voi tarkoittaa ainakin seuraavia:


title: Adrian Smith

text: Adrian Frederick Smith (s. 27. helmikuuta 1957 Lontoo, Englanti, Yhdistynyt kuningaskunta) on brittiläinen muusikko, joka tunnetaan parhaiten metallimusiikkia esittävän Iron Maiden -yhtyeen pitkäaikaisena kitaristina ja lauluntekijänä. Smith syntyi Lontoon Hackneyssa ja varttui Camdenissa.


title: Adrian Smith

text: Ollessaan 15-vuotias Smith kiinnostui rockmusiikista ja ystävystyi Dave Murrayn kanssa, jonka innoittamana hän aloitti kitaransoiton. Smith lopetti koulunkäynnin kuusitoistavuotiaana ja soitti 1970-luvun ajan Dave Murrayn kanssa perustamassaan yhtyeessä Urchin. Vuonna 1980 hän liittyi Murrayn rinnalle Iron Maidenin toiseksi kitaristiksi korvaten yhtyeestä eronneen Dennis Strattonin. Vuonna 1989 Smith julkaisi perustamansa ASAP-yhtyeen kanssa yhden albumin, ja vuonna 1990 hän erosi Iron Maidenista musiikillisten erimielisyyksien vuoksi. 1990-luvulla Smith levytti ja julkaisi kaksi albumia perustamansa Psycho Motel -kokoonpanon kanssa ja soitti myös Iron Maidenin laulajan Bruce Dickinsonin sooloalbumeilla, kunnes teki vuonna 1999 paluun Iron Maidenin kitaristiksi.


title: Adrian Smith

text: Vuodesta 2011 lähtien Smith on soittanut myös perustamassaan kokoonpanossa Primal Rock Rebellion, joka julkaisi esikoisalbuminsa vuonna 2012.


title: Adrian Smith

text: Smithillä on vaimonsa Natalien kanssa lapset Natasha, Brittany ja Dylan.


title: Adrian Smith

text: Adrian Smith syntyi Lontoon Hackneyssa 27. helmikuuta 1957. Hän syntyi perheensä kolmesta lapsesta nuorimmaksi; Smithillä on veli Patrick ja sisko Kathleen. Lapsena Smith oli intohimoinen jalkapallofani ja Manchester Unitedin kannattaja, mutta kiinnostus jalkapalloa kohtaan himmeni hänen tutustuttuaan rockmusiikkiin viisitoistavuotiaana. Hänen ensimmäinen omistamansa rock-albuminsa oli Deep Purplen "Machine Head". Viisitoistavuotiaana Smith myös ystävystyi samalla seudulla asuneen Dave Murrayn kanssa ja kiinnostui kitaransoitosta pantuaan merkille, kuinka paljon kitaristina tunnettu Murray sai huomiota tyttöjen keskuudessa.


title: Adrian Smith

text: Smith aloitti kitaransoiton harjoittelun veljensä Patrickin vanhalla akustisella kitaralla, kunnes osti myöhemmin Dave Murrayn vanhan sähkökitaran viiden punnan hintaan. Hänen esikuviaan olivat Johnny Winter ja Pat Travers, ja Smith on kertonut ottaneensa soittotyyliinsä enemmän vaikutteita blues rockista kuin metallimusiikista. Smith ja Murray perustivat vuonna 1972 ensimmäisen yhtyeensä Stone Free, jossa Murray oli kitaristina ja Smith laulajana. Heidän yhteinen tuttavansa Dave McCloughlin soitti yhtyeessä bongorumpuja.


title: Adrian Smith

text: Stone Free muotoutui eri vaiheiden kautta uudeksi Evil Ways -nimiseksi kokoonpanoksi. Dave Murray erosi yhtyeestä vuonna 1974 liittyäkseen vakavampaan kokoonpanoon, ja yhtyeen nimeksi vaihtui Urchin. Urchin levytti ja julkaisi vuonna 1977 kaksi singleä, ”Black Leather Fantasy” ja ”She’s a Roller”.


title: Adrian Smith

text: Vuonna 1979 Smithille tarjottiin kitaristin paikkaa Iron Maidenista, jossa Murray oli kitaristina. Yhtye oli juuri tekemässä levytyssopimusta EMI -yhtiön kanssa. Smith kieltäytyi tarjouksesta, koska hän halusi panostaa yhä Urchiniin. Hän on myöhemmin kuitenkin kertonut katuneensa päätöstä hylätä tarjous, sillä Urchin hajosi jo vuonna 1980.


title: Adrian Smith

text: Vuonna 1980 Smith sai uuden tilaisuuden liittyä Iron Maidenin kitaristiksi, sillä yhtyeen esikoisalbumilla "Iron Maiden" soittanut Dennis Stratton oli eronnut yhtyeestä. Smith sai paikan koe-esiintymisen jälkeen, ja hän esiintyi ensimmäisen kerran Iron Maidenin kitaristina Saksan televisiossa esitetyssä ohjelmassa. Tätä seurasi kiertue Britanniassa, jonka jälkeen vuorossa oli seuraavan albumin "Killers" äänittäminen. Albumi julkaistiin vuoden 1981 helmikuussa, ja se nousi Britannian albumilistan 12. sijalle. "Killers" jäi laulaja Paul Di’Annon viimeiseksi Iron Maidenissa, sillä päihdeongelmien kanssa paininut laulaja erotettiin yhtyeestä myöhemmin syksyllä. Uudeksi laulajaksi pestattiin Bruce Dickinson, jonka liittymisen myötä Smith rohkaistui kokeilemaan myös säveltämistä.


title: Adrian Smith

text: Vuoden 1982 albumille "The Number of the Beast" Smith oli kirjoittamassa kappaleita ”The Prisoner”, ”22 Acacia Avenue” ja ”Gangland”. Seuraavaa albumia "Piece of Mind" varten Smith aloitti ensimmäisen kerran säveltämisen yhdessä Bruce Dickinsonin kanssa, ja albumille päätyivät lopulta kaksikon kirjoittamat ”Sun and Steel” sekä klassikkokappaleeksi muodostunut single ”Flight of Icarus”. Lisäksi Smith ja Dickinson kirjoittivat Steve Harrisin kanssa albumille kappaleen ”Die with Your Boots On”. Vuonna 1984 julkaistulle "Powerslave" -albumille Smith sävelsi Dickinsonin kanssa kappaleen ”Back in the Village” ja singlen ”2 Minutes to Midnight”, josta muodostui hyvän listamenestyksen siivittämänä yksi Iron Maidenin uran suosituimmista kappaleista.


title: Adrian Smith

text: 1980-luvun kahdella viimeisellä Iron Maiden -albumilla "Somewhere in Time" (1986) ja "Seventh Son of a Seventh Son" Smithin sävellykset muuttuivat aiempaa kokeellisemmiksi yhtyeen musiikillisen kunnianhimon kasvaessa, ja hänen roolinsa lauluntekijänä kasvoi. Syntetisaattoreilla höystetylle "Somewhere in Timelle" Smith kirjoitti itsenäisesti kappaleet ”Wasted Years”, ”Sea of Madness” ja ”Stranger in a Strange Land”. Hän myös lauloi ”Wasted Years” -singlen b-puolella julkaistun kappaleen ”Reach Out” ja, ”Stranger in a Strange Land” -singlen b-puolilla kuullut kappaleet ”That Girl” ja ”Juanita”.


title: Adrian Smith

text: Smith erosi Iron Maidenista kesken "No Prayer for the Dying" -albumin valmistelun koska ei pitänyt suunnasta, johon yhtye oli matkalla muuttaessaan tyyliään aiempaa suoraviivaisempaan ilmaisuun. Smithin tilalle yhtyeen toiseksi kitaristiksi pestattiin Janick Gers. "No Prayer for the Dyingille" päätyi kuitenkin vielä Smithin ja laulaja Bruce Dickinsonin kirjoittama kappale "Hooks in You".


title: Adrian Smith

text: Kun Iron Maiden vietti vuonna 1989 taukoa Seventh Tour of a Seventh Tour -kiertueen jälkeen, Smith päätti kokeilla levyttämistä sooloartistina uudessa kokoonpanossa. Hän perusti taakseen uuden yhtyeen ASAP eli Adrian Smith and Project, jossa vaikuttivat kitaristit Andy Barnett ja Dave Colwell, basisti Robin Clayton, kosketinsoittaja Richard Young ja rumpali Zak Starkey. Smith oli soittanut Barnettin, Colwellin ja Youngin kanssa jo aiemmin 1980-luvulla The Entire Population of Hackney -kokoonpanossa, ja olisi alun perin halunnut myös Nicko McBrainin uuden projektinsa rumpaliksi. Adrian Smith and Project -kokoonpanon ensimmäinen ja ainoaksi jäänyt albumi "Silver and Gold" julkaistiin vuonna 1989. Albumin menestyminen oli varsin heikkoa julkaisua seuranneesta klubikiertueesta huolimatta.


title: Adrian Smith

text: Erottuaan Iron Maidenista vuonna 1990 Smith jättäytyi hetkellisesti kokonaan pois musiikin parista. Hän perusti vaimonsa Natalien kanssa perheen, ja jätti väliaikaisesti myös kitaransoiton. Vuoden 1990 jälkeen Smith soitti ensimmäisen kerran kitaraa vasta vuonna 1992, kun hän nousi Iron Maidenin kanssa lavalle Monsters of Rock -festivaalilla esittämään kappaleen ”Running Free”. Kyseinen konsertti taltioitiin livealbumiksi ja konserttivideoksi "Live at Donington".


title: Adrian Smith

text: Vuonna 1992 Smith vaikuttui yhdysvaltalaisen King’s X -yhtyeen musiikista ja sen innoittamana perusti uuden kokoonpanon The Untouchables, johon kuuluivat basisti Jamie Stewart, kitaristi Huwey Lucas, rumpali Bob Richards ja kosketinsoittaja-kitaristi Carl Dufresne. The Untouchables muuttui miehistönvaihdosten seurauksena uudeksi yhtyeeksi Psycho Motel, jossa vaikuttivat Smithin rinnalla laulaja Hans-Olav Solli, basisti Gary Leideman ja rumpali Mike Sturgis. Psycho Motel julkaisi ensimmäisen albuminsa "State of Mind" Japanissa vuonna 1995 ja Euroopassa vuonna 1996, minkä jälkeen yhtye esiintyi Britanniassa Iron Maidenin lämmittelijänä The X Factour -kiertueella. Toisella albumilla "Welcome to the World" (1997) Psycho Motelin laulajaksi oli vaihtunut Andy Makin. Yhtye lopetti aktiivisen toimintansa pian albumin julkaisemisen jälkeen.


title: Adrian Smith

text: Vuonna 1996 Smith vieraili kitaristina Helloween -yhtyeessä tunnetuksi tulleen laulaja Michael Kisken albumilla "Instant Clarity" soittaen kappaleissa ”The Calling”, ”New Horizons” ja ”Hunted”. Lisäksi hän toimi kitaristina myös Iron Maidenista vuonna 1993 eronneen Bruce Dickinsonin albumeilla "Accident of Birth" (1997) ja "The Chemical Wedding" (1998). Vuonna 1998 Smith osallistui myös Alice Cooper -tribuuttialbumin "Humanary Stew: A Tribute to Alice Cooper" levyttämiseen vierailemalla kappaleessa ”The Black Widow”.


title: Adrian Smith

text: Vuonna 1999 sekä Smith että Bruce Dickinson tekivät paluun Iron Maideniin. Yhtye kasvoi nyt kolmen kitaristin kokoonpanoksi, sillä myös Smithin vuonna 1990 yhtyeessä korvannut Janick Gers jatkoi yhtyeen kitaristina. Smithin ja Dickinsonin paluun myötä Iron Maiden teki vuonna 1999 The Ed Hunter Tour -kiertueen, joka pohjautui yhtyeen julkaisemaan "Ed Hunter" -videopeliin ja kokoelma-albumiin. Vuoden 1999 kesällä yhtye alkoi tuottaja Kevin Shirleyn kanssa työstämään myös seuraavaa albumiaan "Brave New World", joka julkaistiin vuoden 2000 toukokuussa. Albumin avauskappaleen ja singlelohkaisun ”The Wicker Man” ohella Smith osallistui "Brave New Worldin" kappalemateriaalin säveltämiseen myös kappaleella ”The Fallen Angel”.


title: Adrian Smith

text:
"Brave New Worldia" seuranneen Brave New World Tour -kiertueen aikana Iron Maiden konsertoi muun muassa Brasiliassa Rock in Rio -festivaalin pääesiintyjänä. Yhtyeen konserttia seurasi 250 000 hengen yleisö, ja esiintyminen taltioitiin livealbumiksi ja konserttivideoksi "Rock in Rio". Kiertueen päättymisen jälkeen yhtye julkaisi vuonna 2002 kokoelma-albumin "Edward the Great" sekä keräilyboksin "Eddie’s Archive".
Vuoden 2003 albumille "Dance of Death" Smith sävelsi Steve Harrisin kanssa avauskappaleen ja singlelohkaisun ”Wildest Dreams”. Lisäksi hän osallistui albumilla neljän muun kappaleen säveltämiseen. "Dance of Deathille" Smithin ja Harrisin säveltämä, kahdeksan ja puoli minuuttia kestävä ”Paschendale” oli kestonsa osalta poikkeus hänen aiempiin Iron Maiden -sävellyksiinsä nähden. Myös "Dance of Deathia" seuranneille Iron Maiden -albumeille "A Matter of Life and Death" (2006) ja "The Final Frontier" (2010) Smith on säveltänyt tavanomaisesta tyylistään poiketen varsin pitkäkestoisia kappaleita


title: Adrian Smith

text: Vuonna 2011 Smith ja SikTh-yhtyeessä tunnetuksi tullut laulaja Mikee Goodman perustivat yhteisen yhtyeprojektin Primal Rock Rebellion. Vuonna 2011 he äänittivät rumpali Dan Foordin kanssa ensimmäisen yhteisen albuminsa "Awoken Broken", joka julkaistiin vuoden 2012 helmikuussa Spinefarm Records -levymerkillä.


title: Adrian Smith

text: Iron Maiden julkaisee uransa kuudennentoista studioalbumin "The Book of Souls" vuoden 2015 syyskuussa. Smith on osallistunut albumilla viiden kappaleen säveltämiseen, mukaan lukien albumin ensimmäinen singlelohkaisu ”Speed of Light”.


title: Adrian Smith

text: Smith on sanonut, että hänen kykynsä kitaristina ovat kehittyneet merkittävästi hänen myöhemmällä urallaan Iron Maidenissa. Hän on kertonut oppineensa 1990-luvulla Roy Z:lta paljon uusia asioita plektran tekniikkaan liittyen, ja on todennut tulleensa tuolloin aiempaa kurinalaisemmaksi kitaristiksi. Palattuaan Iron Maideniin Smith on myös jatkanut erilaisia kokeilujaan kitaran virittämisen kanssa, ja soittanut konserteissa kappaleet ”Run to the Hills”, ”Wrathchild”, ”The Trooper” ja ”Hallowed Be Thy Name” drop D -virityksellä tavallisen virityksen sijaan.


title: Adrian Smith

text: Vakituisena kitaranaan Iron Maidenin konserteissa esiintyessään Smith käyttää Jackson Guitarsin valmistamaa Jackson Adrian Smith San Dimas -nimikkomalliaan. Jackson Guitars valmistaa San Dimas -mallin ohella myös toista Smithin nimikkokitaraa, Jackson Adrian Smith SDX:ää. Smith on ollut Jackson Guitarsin kanssa virallisessa sopimuksessa vuoden 2007 elokuusta lähtien. Useiden Jacksonin valmistamien kitaroiden ohella Smith on uransa aikana soittanut myös Dean Guitarsin malleilla, Fender Stratocastereilla sekä Gibsonin Les Paul-, Explorer- ja SG -malleilla. Smithin vuosien saatossa suosimia kitaroita ovat olleet myös muun muassa Ibanez Destroyer, Hamer Scarab, sekä Lado Guitarsin valmistamat kitarat. Parhaaksi kitarakseen Smith on nimennyt 17-vuotiaana 235 punnalla ostamansa Gibson Les Paul Goldtopin, jota hän käyttää yhä.


title: Solisluu

text: Solisluu eli klavikula () kuuluu yläraajan luihin ja se muodostaa hartiakaaren yhdessä lapaluun kanssa. Solisluu kiinnittyy rintalastan yläosaan rintalasta-solisluunivelen () välityksellä. Lapaluuhun solisluu niveltyy olkalisäke-solisluunivelessä (). Solisluu murtuu ja katkeaa herkästi. Kotieläimistä ainoastaan kissalla on täysin kehittynyt solisluu. Koiralla solisluu on surkastunut ja muilla kotieläimillä solisluu näkyy kalkkeutumana yläraajan lihaksen jänteessä. Lapaluu puuttuu kokonaan valailta, mutta on hyvin kehittynyt jyrsijöillä ja lepakoilla. Linnuilla solisluut ovat yhtyneet hankaluuksi, jota saatetaan kutsua myös toivomusluuksi.


title: Clive Burr

text: Clive Ronald Burr (8. maaliskuuta 1957 Lontoo, Englanti – 12. maaliskuuta 2013 Lontoo, Englanti) oli brittiläinen muusikko, joka muistetaan parhaiten heavy metal -yhtye Iron Maidenin entisenä rumpalina.


title: Clive Burr

text: Burr vaikutti Samson-yhtyeen rumpalina vuosina 1977–1978, minkä jälkeen hän liittyi Iron Maidenin rumpaliksi vuoden 1979 joulukuussa korvaten yhtyeestä eronneen Doug Sampsonin. Burr levytti Iron Maidenin kanssa kolme studioalbumia; yhtyeen debyyttialbumin "Iron Maiden" (1980), "Killers" (1981) ja läpimurtoalbumin "The Number of the Beast" (1982). Burr joutui lähtemään yhtyeestä Beast on the Road -kiertueen päätyttyä, koska hänen soittonsa kärsi kiertue-elämän vapaa-ajan vietosta. Hänen paikkansa Iron Maidenin rumpalina täytti edelleen yhtyeessä vaikuttava Nicko McBrain.


title: Clive Burr

text: Iron Maidenin jälkeen Burr soitti ranskalaisessa Trust-yhtyeessä, josta McBrain oli siirtynyt Iron Maideniin. Tämän jälkeen Burr oli osallisena lyhytikäisessä Gogmagog-projektissa, jossa olivat mukana muun muassa Iron Maidenin entinen laulaja Paul Di’Anno ja tuleva Maiden-kitaristi Janick Gers. Gogmagogista Burrin tie vei Twisted Sister -laulaja Dee Sniderin perustamaan Desperado-yhtyeeseen, jonka valmiiksi levytetty albumi jäi lopulta pölyttymään levy-yhtiön hyllylle. Albumi julkaistiin viimein kesällä 2006.


title: Clive Burr

text: 2000-luvun alussa Burr ilmoitti sairastavansa MS-tautia, jonka hoito rasitti hänen talouttaan merkittävästi. Iron Maiden teki erikoisjulkaisuja ja perusti vuonna 2002 Clive Burr MS Trust -rahaston keräämään rahaa hänen hyväkseen.


title: Jason Truby

text: Jason Truby on yhdysvaltalainen rock-kitaristi. Hän aloitti uransa 1990-luvun alussa yhtyeessä Living Sacrifice. Vuonna 1997 Truby lähti yhtyeestä. 2003 nu metal-yhtye P.O.D. tarvitsi kitaristia ja Jason Truby liittyi yhtyeeseen. Vuonna 2004 Truby teki sooloalbumin nimeltään "String Theory".


title: Vexi Salmi

text: Veikko Olavi ”Vexi” Salmi (s. 21. syyskuuta 1942 Hämeenlinna) on suomalainen levytuottaja ja iskelmäsanoittaja. Hän opiskeli aluksi somistajaksi. Salmi tuli alun perin tunnetuksi Irwin Goodmanin laulujen ja rallien sanoittajana (esimerkiksi ”Ei tippa tapa” ja ”Ryysyranta”), ja hän oli tärkein vaikuttaja Irwin Goodman -hahmon synnyssä. Vexi Salmi on itse todennut, että hänestä ei olisi tullut iskelmäsanoittajaa ilman Antti Hammarbergiä ja Antti Hammarbergistä olisi tuskin tullut Irwin Goodmania ilman häntä. Salmi on aina korostanut myös Toivo Kärjen suurta merkitystä omalle uralleen.


title: Vexi Salmi

text: Salmi on sanoittajana osallistunut yli 5 000:n lauluksi tarkoitetun teoksen tekemiseen, ja niistä levylle on päätynyt noin 2 500. Hän on kirjoittanut lukuisia kirjoja. Kalervo Halosen ja Kristian Jernströmin kanssa hän muodosti ryhmän, jossa jokainen oli säveltäjä ja jokainen sanoittaja.


title: Vexi Salmi

text: Vexi Salmi on saanut edesmenneen ystävänsä Juha Vainion palkintorahastosta arvostetun Juha Vainion sanoittajapalkinnon 1993. Reino Helismaa -palkinnon Salmi sai vuonna 1989.


title: Vexi Salmi

text: Myös Salmen poika, Topi Salmi, on mukana musiikkialalla. Hän työskentelee omassa levy-yhtiössään ja toimii isänsä tapaan sanoittajana.


title: Vexi Salmi

text: Veikko Olavi Salmi syntyi Hämeenlinnassa 21. syyskuuta 1942. Hänen äitinsä oli tehtaan työntekijä ja isä kirvesmies. Hänen siskonsa oli viisi vuotta vanhempi. Vuonna 1951 isä sairastui ja kuoli. Salmi kävi kansakoulun jälkeen Myynti- ja mainoskoulun vuoden pituisen somistajalinjan.


title: Vexi Salmi

text: Neljävuotiaana Salmi ystävystyi vuotta nuoremman naapurinpojan Antti Hammarbergin kanssa. Ennen asepalveluksensa suorittamista Salmi ja Hammarberg työskentelivät Saksassa lastaten kuorma-autoja. Saksassa vietetystä ajastaan Salmi kertoo tarkemmin omaelämäkerrallisessa romaanissa "Siniset mokkakengät". Rock tuli Suomeen 1950-luvulla, ja kaksikko ryhtyi tekemään musiikkia. He keksivät itselleen taiteilijanimet: Salmesta tuli Emil Retee ja Hammarbergistä Irwin Goodman. Salmi sanoitti, Irwin sävelsi ja lauloi. Heidän yhteistyönsä kesti kaikkiaan 25 vuotta aina Irwin Goodmanin kuolemaan saakka. Ensimmäinen hänen sanoittama kappaleensa levytettiin 27. lokakuuta 1965.